@niyozovchasiga - Kanal statistikasi Niyozovchasiga ;). Telegram Analytics\n@niyozovchasiga Yoqdi 1\nShaxsiy mulohaza, kuzatuv va xulosalar, muhim voqea-hodisalarga shaxsiy munosabat...\n© Jamshid Niyozovning mualliflik kanali\nMurojaatlar uchun: @news_niyozov_bot\n⚖ 𝘿𝙄𝙔𝙊𝙉𝘼𝙏 ✪\n5 Dec 2019, 23:59\n26 Oct 2019, 18:03\n11 Oct 2019, 10:16\n22 Sep 2019, 05:28\n5 Jun 2019, 07:54\n2 Jun 2019, 01:32\nOrbita.Uz uyda | Uyda qoling\n19 May 2019, 01:24\nUZTIME.UZ | Vaqtingizni yaxshi yangiliklarga sarflang!\n26 Mar 2019, 20:45\n3 Mar 2019, 08:12\n@niyozovchasiga iqtibos olgan kanallari\n"Ўзбекгидроэнерго" АЖ ©\n2 May, 16:58\n29 Jan, 13:06\nИНФОСФЕРА | УЙДА ҚОЛИНГ\n1 Dec 2019, 19:47\n8 Nov 2019, 15:19\nNiyozovchasiga ;) 3 Nov, 11:24\n#maslahat #bilasizmi #telegram\n💥💥💥 Hurmatli kanalimiz aʼzolari!\n⁉ Siz til o‘rganishga qiziqasizmi yoki qaysidir so‘zning rus va ingliz tilidagi tarjimalarini bilishga qiynalmoqdamisiz?\n‼ Hamkorlarimiz siz uchun yana bir foydali botni taqdim etadi!\n🤖 @tarjimon_uz_bot aynan siz uchun kerakli bo‘lgan onlayn tarjimon.\nUshbu bot yordamida siz matnlarni O‘zbek tilidan Rus tili yoki Ingliz tiliga, shuningdek Rus tili yoki Ingliz tilidan O‘zbek tiliga tarjima qilishingiz mumkin.\nBotni sinab ko'ring 👉 @tarjimon_uz_bot\nNiyozovchasiga ;) 20 Sep, 15:14\nMuhammad Temur A'zam'dan repost\nСиз бир мавзуни кўтариб чиқасиз, танқидий пост (ёки мақола) ёзасиз.\nОдамлар сизни улуғлайди, кўкларга кўтариб мақтайди.\nКейин муаммолар излай бошлайсиз. «Одамларга ёқяпти, менинг танқидларимни зўр қабул қилишяпти», деган ўйда фақат шу руҳда ёзгингиз келаверади.\nБора-бора холислик йўқолади. Одамларга ёқиш учун, улардан олқиш эшитиш учунгина ёзадиган бўпқоласиз.\nЭнг ёмони, сиздаги машҳурликни кўриб, бошқалар ҳам йўлингиздан юрмоқчи бўлади. Танқид қилиб, сиздек эътиборда тургиси келади.\nБилса-билмаса турли мавзуларга аралашаверади. Ақли, даражаси етмайдиган соҳаларни танқид қилаверади.\nХолисликни бутунлай йўқотади, ўзининг нафси, таниш-билишларининг манфаати учун ботил томонни оқлаб, ҳақ томонни айблай бошлайди.\nТанқидий материалда муаммо ва унинг ечимлари кўрсатилиши зарур. Шуҳрат кетидан қуваётган блогер буни унутади...\nУламолар одамнинг дийдаси қотиб қолишидан огоҳлантириб, қассобликни доимий касб қилиб олишдан қайтарадилар.\nФақат танқидий мақола ёзувчи ҳам қассобга ўхшаб қолади гўё. Қадамида «қўй» излайдиган бўлиб қолади.\nТажрибадан келиб чиқиб айтаманки, кўнглингиз буюрганини ёзинг. Иккита таниқдий постдан кейин бирор позитив нарсани кўрсангиз, у ҳақдаям ёзишни унутманг. Фақат танқид қилишим шарт, одамлар шунга ўрганган деган ўйларни хаёлдан чиқариб ташланг.\nТанқидий мақола ёзиб машҳур бўлган одамнинг шуҳратига ҳавас қилиб, унинг ортидан эргашманг. Ўз йўлингизни, ўз услубингизни топишга интилинг. Шунда ҳаммаси яхши бўлади, инша Аллоҳ.\nКаналга қўшилинг: @temurazam\nNiyozovchasiga ;) 16 Sep, 11:28\nUzSuv Ta'minot'dan repost\nSiz yashayotgan hududda qadoqlangan bir litr va xonadoningizdagi 1 kub suv narxi qanchaligini bilasizmi?\nYo‘q, ishim tushmagan\n1 litr suv narxini bilaman faqat\nNiyozovchasiga ;) 29 Jul, 21:54\nҚозоғистонда коронавирус эпидемияси сабаб мамлакат соғлиқни сақлаш тизими қулаганида соғлиқни сақлаш вазири алмаштирилган эди. Янги вазир даврида кунлик касалланиш ҳолатлари сони уч хонали сондан тўрт хонали сонга ўзгарди (каррасига кўпайди), лекин буни янги вазир ишни эплай олмаётгани билан эмас, балки у тўғри (ишонарли) статистикани бера бошлагани билан боғлашди. Дарвоқе, айнан янги вазир даврида ҳатто Хитой расмийлари томонидан «коронавирусдан баттар қотил» дея таърифланган шубҳали «қозоқ пневмонияси» ҳам аслида коронавируснинг ўзи экани тан олинди.\nЎзбекистонда ҳам сўнгги икки ҳафтадан бери соғлиқни сақлаш тизими қулаш ёқасида ишламоқда (агар қулаб бўлмаган бўлса). Негадир шу вақтда, хабар беришларича, Ахборот ва коммуникациялар агентлиги (АОКА) раҳбари алмаштирилибди (аниқроғи, раҳбар тайинланибди — шу вақтгача раҳбарлик қилаётган одам аслида в.в.б. эди). Ким билсин, балки бу энг тўғри қарордир: эҳтимол, энди ҳокимлар коронавирусга чалинмас (бу ҳақда хабар берилмаганидан кейин чалинмаган бўлади-да, коронавирусга чалинмаган ҳудуд раҳбари ҳақида эса хакерлар «у ўлибди» деб фейк ҳам тарқата олмайди), ўликхоналар ўликларга тўлмас («ўликхонадан видео» бўлмаса, шундай деб ҳисоблайсиз-да), шубҳали пневмония эпидемияси бирдан тўхтар (интернетда ўзбеклар пневмония ҳақида ёзишни бас қилса, эҳтимол, улар пневмонияга чалинмаётган бўлади-да), ҳокимлар коронавирусга «чалинмаса», уларнинг бўлмаган ўлими ҳақида фейклар тарқалмаса, ўликхоналардан видеолар чиқмаса, интернетдаги пневмония эпидемияси тўхтаса, табиийки, «ССВ бераётган расмий статистика чала, ёлғон, нотўғри, ишонмайман!» деган гап-сўзлар ҳам бўлмайди.\nNiyozovchasiga ;) 22 Jul, 19:30\nСанитария-эпидемиологик осойишталик маркази мансабдор шахслари талон-тарож қилган маблағлар\n1. Қашқадарё - 917.8 млн сўм;\n2. Паркент тумани - 397,6 млн сўм;\n3. Наманган - 248,9 млн сўм;\n4. Навоий - 222,3 млн сўм;\n5. Бухоро - 204,6 млн сўм;\n6. Андижон - 159,3 млн сўм.\nNiyozovchasiga ;) 18 Jul, 21:15\nАссаламу алайкум сўнгги вақтларда ўпкаси касалланганлар ва нафас олиши қийинлашганлар кўпайиб кетди. Соғлиқни сақлаш тизимидан умид йўқ.\nШунга ўзимиз сунъий нафас олиш воситаларини олиб келишга аҳд қилдик. Хитойдаги энг арзон, сифатли ва ишончли заводни топиб гаплашдик. Каргочилар барака топишсин вазиятни тушунтиргандик арзон қилиб беришди. Бўлмаса расстаможка муаммо экан.\nУмумий нархи 370$ бўлди. Шу нархда сотиш ниятимиз бор. Айни пайтда Тошкентда 1100-1400$ дан сотишаяпти.\n15-20 кунда етиб келади. Иншааллоҳ.\nКўпроқ буюртма берсак 10-20 $ арзон бўлиши мумкин.\nКислородний концентратор 5 литрлик. Сертификати, хамма нарсаси бор. Ишончли брендники.\nБуюртмага олиб келиб берамиз. Узр ўзимизни ёнимиздан кўп пул тикишга имкон бўлмади. Буюртмалар қабул қилишни бошладик.\nЗавод кам миқдорда сотмас экан. Кўпроқ олиб қолайлик. У ерда хам тайёри кам қолибди.\nҲар бир кун ғанимат, илтимос тарқатишиб юборинглар.\nБатафсил @qudratulloh @bridgeadmin\nNiyozovchasiga ;) 27 Jun, 20:14\nКаримов даврида суд томонидан оқланган кам сонли шахслардан бири – профессор Хидирназар Аллақулов билан суҳбат\nСуҳбат 2018 йили ёзиб олинган.\nNiyozovchasiga ;) 26 May, 01:06\nXalq buyuk ijodkor!\nNiyozovchasiga ;) 15 May, 17:02\nФаолиятимга бефарқ бўлмаганлар шу материаллар билан танишиб чиқишларини сўрайман. Сардоба фожиаси бўйича яна кимлардан интервью олишимни таклиф этасиз?\n➥ Батафсил: https://kun.uz/07691273\n➥ Батафсил: https://kun.uz/14433658\nSardoba fojiasi aybdorlari suvdan quruq chiqib ketishi mumkinmi?\n➥ Батафсил: https://kun.uz/86796798\n➥ Батафсил: https://kun.uz/03854446\nҚурилишда хато бўлганми ёки лойиҳада? Эксперт Сардоба фожиаси омиллари ҳақида\n➥ Батафсил: https://kun.uz/28904631\nKorrupsiya, “otkat”lar, sifatsiz qurilish – Sardoba fojiasini keltirib chiqardi\nNiyozovchasiga ;) 2 May, 16:58\n«Ўзбекгидроэнерго» ва “TO’PALANG HPD HOLDING” МЧЖ болалари ҳақида\n2017 йил май ойи иккинчи декадасида Сардоба сув омбори расман элга эълон қилинади. Учинчи декадасида эса «Ўзбекгидроэнерго» акциядорлик жамияти тузилади. Мазкур компанияга бугунги кунда Абдуғани Сангинов раҳбарлик қилади.\n«Ўзбекгидроэнерго» акциядорлик жамияти гидроэлектростанцияларда электр энергияси ишлаб чиқариш соҳасида ягона техник сиёсатни амалга ошириш билан шуғулланадидан давлат компанияси бўлди. Компания Ўзбекистонда янги гидроэлектростанциялар қуриш ва ишлаб турганларини модернизациялаш бўйича инвестиция лойиҳаларини амалга оширади. Бу ишларга тегишли компанияларни ёллайди.\nМасалан, кеча фалокат юз берган “Сардоба” сув омбори қошида апрель ойида “Ўзбекгидроэнерго” АЖ томонидан кичик ГЭС қурилиши бошланди. Компания матбуот хизматининг ёзишича, апрелнинг 21 санасида мазкур ГЭСни қурилиши пойдевори учун Topalang HPD irrigation systems УК иштирокида биринчи ғишт қўйилди. Дарвоқе, Topalang HPD irrigation systems УК “TO’PALANG HPD HOLDING” МЧЖ қошида ташкил этилган.\nМарт ойида эълон қилинган хабарда айтилишича, Қуйи Чотқол ГЭС объектида қурилиш ишлари TO’PALANG HPD HOLDING МЧЖ томонидан жадаллик билан олиб борилмоқда.\nЯна бир мисол. Тошкент вилоятининг Бўстонлиқ туманидаги Пскем дарёси бўйида босқичма-босқич ва изчиллик асосида Пскем ГЭС қурилиши юқори суръатларда давом эттирилмоқда. Бу қурилиш TOPALANG HPD WATER CONSTRUCTION УК томонидан амалга оширилмоқда. TOPALANG HPD WATER CONSTRUCTION УКнинг ҳам таъсисичиси УК “TO’PALANG HPD HOLDING” МЧЖдир.\nЯна бир мисол. Хоразм вилояти Тошсоқа тизимидаги магистрал суғориш каналларини қайта тиклаш” лойиҳасини амалга ошириш доирасида “To’palang HPD Platinum” МЧЖ томонидан 36,6 км узунликдаги “Бег-яб” каналини қуриш ишлари жадаллик билан олиб борилмоқда. Унинг ҳам таъсисчиси “TO’PALANG HPD HOLDING” МЧЖдир.\n“TO’PALANG HPD HOLDING” МЧЖ, улардан ташқари, «TO’PALANG HPD STEAM — GAS», «TO’PALANG HPD ENGINEERING», «TO’PALANG HPD SERVICE» сингари МЧЖ ва унитар корхоналарга таъсисчилик қилган.\nДарвоқе, “TO’PALANG HPD HOLDING” МЧЖ бош директори, адашмасак, «Ўзбекгидроэнерго» акциядорлик жамияти Абдуғани Сангиновнинг ўғли Ислом Абдурҳамоновдир. Ҳарқалай исм, шарифи тўғри келаяпти.\nNiyozovchasiga ;) 28 Mar, 11:43\nЗангиотада махсус карантин ҳудуди қурилиши жадал кетаяпти. Бу ерда беш минг ўринли иккита объект қурилади. Дастлабки объект бир ойда ишга тушади.\nТошкент вилояти ҳокимли ахборот хизмати қурилиш жараёнидан лавҳа таёрлади. 👆\nNiyozovchasiga ;) 26 Mar, 19:13\nСоғлиқни сақлаш вазирлиги кеча, 25 март куни коронавирусга чалинган дастлабки 55 ўзбекистонликнинг икки нафари Фарғонада, вилоят юқумли касалликлар шифохонасида даволанаётгани ҳақида хабар берди. Қолгани, агар хабарда бошқа тафсилотлар берилмаганидан хулоса қилинса, Тошкентдаги Вирусология институти клиникасида бўлган. Шу куни вазирликнинг коронавирусга чалинганлар сони 60 нафарга етгани ҳақидаги хабарида касаллик Истанбулдан қайтган фуқарода аниқлангани ва Наманган вилояти юқумли касалликлар шифохонасига ётқизилгани маълум қилинди.\n26 март куни Соғлиқни сақлаш вазирлиги касалланганлар сони 65 нафарга етгани, янги беморларнинг тўрт нафари аввалроқ Фарғона вилояти юқумли касалликлар шифохонасига ётқизилгани айтилган икки кишидан бирининг қариндошлари экани, бу тўрт кишининг бари Фарғона вилоят юқумли касалликлар шифохонасига ётқизилганини хабар қилди. Шунда, қўлбола ҳисоб-китобдан маълум бўляптики, коронавирусга чалинган 65 нафар ўзбекистонликнинг олти нафари Фарғонада, яна бири Наманганда, қолган ҳаммаси (65 – 7 = 58) Тошкентда даволанмоқда.\nҲозир яқинда эса Вазирлар Маҳкамаси ҳузуридаги Вазирлар маҳкамаси ҳузуридаги Санитария-эпидемиология назорати давлат инспекцияси бошлиғи Нурмат Отабеков жонли эфирда Наманганнинг Чортоқ туманида ҳам коронавирусга чалинган фуқаро аниқлангани ҳақидаги саволга жавоб бера туриб, шундай дебди: «Ўзбекистонда коронавирус инфекцияси билан рўйхатга олинганлар сони 65 нафарни ташкил этди. Беморларнинг барчаси Тошкент шаҳридаги Вирусология илмий-текшириш институтида даволаш муолажаларини оляпти. Вилоятда мазкур инфекция билан даволанаётган шахслар йўқ».\nНурмат Отабеков аввалроқ: «Коронавирус аниқланган беморлар аҳоли орасида бўлмаган» деган мазмунда тутуриқсиз гап ҳам гапирганди. Коронавирусга чалинганлар аҳоли орасида бўлмаган, юрмаган бўлса, у ҳолда биринчи бемор ўз ҳамкасбига қандай қилиб юқтирган, чет элга чиқмаган, касалланганлар билан мулоқотда бўлмаган ҳалиги 20 яшар талаба қиз қаердан юқтирган — бу саволлар жавоб берилмади, бундан кейин ҳам, катта эҳтимол билан, жавоб берилмайди. Энг қизиғи, касалланган ҳамкасб, 20 ёшли бемор талаба ҳақидаги гаплар кўчада тарқалмади, буни давлат одамлари айтди.\n«Қовунчилик»да Отабековнинг ҳамкасби, Ўзбекистондаги иккинчи (ёки биринчи — ўзи нега иккита?) санитария-эпидемиология ташкилоти раҳбари Баҳром Алматов ҳам қолишмайди. Тунов куни биринчи бемор касалликни қандай қилиб бошқаларга тарқатгани ҳақида гапира туриб, «У Ўзбекистонга 250 киши билан бирга учиб келган», деганди. У ҳолда бош вазир айтган «45 йўловчи», Алматов раҳбарлик қилаётган агентлик берган биринчи кундаги ахборотда кўрсатилган «48 йўловчи» ҳақидаги гаплар қаердан олинган? У билан бирга самолётда қанча йўловчи бўлган ўзи — 45, 48 ёки 250?\nБиринчидан, расмийларимиз ахборотни бермасликдан кўра бериш яхшироқ эканлигини тушуниб етишлари керак. Мен, масалан, касалланган шахслар ҳақидаги ҳамма ахборотни сўраётганим йўқ. Ана, корейслар бераётганичалик базавий ахборот етади — битта жадвалда ҳар қандай тушунмовчиликнинг олдини олиш мумкин. Бу, аввало, Отабеков ёки Алматов каби масъуллар жонли эфирга чиққанида довдирамаслиги учун ҳам керак — қўлига битта жадвал бериб қўйсанг, у қайси вилоятда қанча бемор борлигини ҳам, уларнинг ёшини ҳам, тахминан кимдан, қандай юқтирганини осон айтиб бераверади. Алдамайди.\nИккинчидан, ёлғончилар жазоланиши керак. Айниқса, оғзига келганини гапириб кетаверадиган ёлғончи амалдорлар ёлғон учун оддий одамлардан кўра икки ҳисса кўпроқ жазога лойиқ — чунки бир амалдорнинг ёлғони ёки ўйламай гапирган гапи нафақат амалдорнинг обрўсини туширади, балки давлатга бўлган ишончни ҳам пасайтириши мумкин. Шунинг учун ҳам ёлғончи амалдорлар жазоланиши керак. Очиқчасига. Токи бу уларнинг бошқа ҳамкасбларига ҳам ўрнак бўлсин.\nNiyozovchasiga ;) 12 Mar, 11:09\nBiz monopoliyaga qarshimiz!\n«UzAuto Motors» yengil avtomobillarga yana narxlarni oshirdi.\nMonopolist bo'lsang shuda - bilganingni qilasan...\n👉 Канал Обозревателя ⭐\nNiyozovchasiga ;) 8 Mar, 12:43\nКеча бир ҳокимлик биносининг фуқаролар мурожаатини тинглаш бўлимида эдим. Бир инсонни кутаётгандим. Бир вақт юзларида чарчаш, ғамгинлик аломати бўлган ёшроқ аёл келди. Ҳокимлик вакили уни кутиб олди ва мурожаатини тинглашни бошлади. Четда жимгина кузатардим.\n"Турмушга чиққач қайнонам фарзандини рашк қилиб тинмай жанжал қилди. Орада Хасан-Ҳусан эгизаклар дунёга келтирдим. Жанжаллар эса камаймади. Ҳар бир ишдан хато топарди. Ахийри эрим билан орамизга низо тушди. У кўчада бошқа ўзидан каттароқ аёлга илашиб, ичкиликка берилиб кетди. Менга қарамай қўйди, онаси билан ҳам гаплашмай қўйди. Энди қайнонам ажрашасан деяпти. Уй қайнонамнинг номида. Ўзимнинг ота уйимда укам ҳам оиласи билан яшайди. Келинимиз ҳам бир-икки опанг қачон кетади деб укам билан жанжал қилди. Уйларининг деразаси олдидан ўтаётиб эшитиб қолдим. Ота уйимга ҳам сиғмаяпман. У ерда ҳам жанжалга сабаб бўлмай дегандим. Лекин, лекин...Мен энди қаерга бораман? Ҳоким буво менга ёрдам берсинлар илтимос", деди 1995 йилда туғилган ва аллақачон ажрашиш остонасида турган икки гўдакнинг онаси.\nҲокимлик вакили эса ўйланиб қолди. У ҳам қандай ёрдам бера оларди? Бу вазифалар ваколати доирасига кирмаса. Уларга ҳам осон эмаскан. Ҳамманинг дардини тинглаш қийин."Эркак" эса уй масаласини аллақачон ҳал қилган бу тарафдан. Бир йўлини қилармиз синглим. Ин шаа Аллаҳ ҳаммаси яхши бўлади. Ҳокимга айтиб кўраман, деб ходим ҳам ғамга ботиб хонасига кириб кетди. Аёл эса ерга қараганча ҳокимлик биносини тарк этди. Аёл сенга қачалар қийин оламда... Орзулар билан борган уйингга ҳам, бир вақтлари меҳмон-меҳмон ўйнаб ўсган қизлик "ватан"ингга ҳам сиғмай қолибсан.\nАйтганча, эртага 8 март! Байраминг муборак бўлсин. Бу сенинг ҳам байраминг. Аллоҳ ўзи сабр берсин сенга. Бундай қайнона ва эркакларга эса инсоф берсин! Мен ҳам нима дея олардим? Қўлимдан келгани дардимни шу ерга тўкишда... Эркаклар, гўзал аёлларимизни (омонатларимизни) асрайлик.\nNiyozovchasiga ;) 13 Feb, 15:13\n“Снос” нима, ердан ноқонуний фойдаланиш-чи. Улар ўртасида боғлиқлик борми?\nNiyozovchasiga ;) 10 Feb, 13:27\nЯнги туғилган чақалоқ. Уни асраб авайлаб парвариш қиламиз. Совуқда шамоллаб қолмасин деб овора бўламиз, Ёзда эса терлаб кетмасин деб деразани очамиз, шамол кирвотти деб яна ёпамиз, тегини алмаштирамиз, эракалаймиз, ўпамиз, қўлимизда кўтариб ухлатамиз.\nШу кунларда бир одаммас туғиб, билмадим қанақа қилиб хомиладор бўлган. Йигити бн ўйнашиб беникох бўлиб қолганми, ёки ночорлигидан эри билан келишиб бу ишни қилганми, хуллас нима қилишни билмай шу совуқда, янги туғилган чақлоқни оқар сувга обориб отиб юборибти.\nЖаннатларга яхши етиб ол. Йиғлаттинг бегона бўлсанг ҳам.\nNiyozovchasiga ;) 31 Jan, 09:22\nПрописка режимини бекор қилиш бўйича учинчи марта петиция юбордим. Фақат бу сафар «прописка» сўзини ишлатмасдан...\nКеча қизиқ воқеа бўлди, шуни Сизларга сўзлаб берсам.\n«Менинг фикрим» деган жамоавий мурожаатлар портали бор. Мен бу портални кўзбўямачиликка очилган деб, ҳисоблайман. Чунки шу кунгача 2 марта пропискани бекор қилиш ҳақида петиция қолдирган эдим. Аммо биринчи петициям ҳам, иккинчи петициям ҳам цензурадан ўтмаган ва ҳаттоки овозга ҳам қўйилмасдан рад қилинган.\nЎзбекистон Президенти Шавкат Мирзиёевнинг Олий Мажлисга Мурожаатномасида прописка мавзуси ҳам тилга олинди ва бу тизим давлатимиз раҳбари томонидан “30 йил давомида халқимизнинг оёғига солинган кишан” деб баҳоланди.\nЛекин ҳар қанча урунмай петицияни жойлаб бўлмади, “Юбориш” тугмасини босишим билан яна орқага қайтиб қолаверди. Ҳайрон бўлдим. Хаёлимга келган дастлабки фикр мени блоклашибди деб ўйладим. Шу сабабли петиция жойлашни дўстларимдан илтимос қилдим. Аммо улар ҳам прописка ҳақида қолдира олишмади. Синов тариқасида умуман бошқа мазмундаги исталган матнни киритсак, база қабул қиляпти, аммо айнан прописка ҳақидагисини жойлаб бўлмаяпти.\nДемак, бундан хулоса қилиш мумкинки, порталда “прописка” деган сўзни “қора рўйхат”га киритиб, шу мазмундаги петицияларни қабул қилмайдиган қилиб қўйишибди. Қойил, баракалла! Бунақа каллалар билан Ўзбекистон келажаги гуллаб-яшнаб кетади.\nТўғриси, нима дейишга ҳам ҳайронман... Бировлар жиноятларнинг олдини олиш учун пичоқларнинг учини ўтмаслаштирса, бошқа бировлар ўзига муаммо бўлмасин деб, умумхалқ фикрини билдирадиган порталда “прописка” сўзини блоклашади. Мдаааа...\nХуллас, пропискани бекор қилиш ҳақидаги петиция “прописка” сўзларисиз қолдирилди. Унда қуйидаги таклифларни билдирдим:\nNiyozovchasiga ;) 29 Jan, 18:36\nЎзбекистонда истеъфоларнинг сабаби очиқ айтилмаслиги чатоқ-де. Алламжонов Президент матбуот котиблигидан саломатлиги туфайли бўшатилгани айтилганди. Аслида ундай бўлмагани қайсидир маънода унинг Киро Альтманга берган интервьюсидан сезилади. Коса тагида нимкоса қабилида айтилган бўлса ҳам.\nМайли, чиндан саломатлиги туфайли кетди ҳам дейлик. У ҳолда нега кўп ўтмай катта бир агентликка раҳбар бўлиб келди. Ахир масъулиятли раҳбарлик ишини бажаришига соғлиғи йўл бермаётган бўлса, бу вазифага қўйилиши мантиқсиз эмасми?! Хуллас, пародокс.\nГарчи кўпчиликни қизиқтирган нарсани сўраганимда, буни "провокацион савол" деб талқин қилган бўлса-да, Алламжонов ва командасининг матбуотнинг эркинлашуви, давлат органларининг очилишидаги хизматларини қадрлайман. Тўғри, ҳеч ким камчиликдан холи эмас. Унинг менга ёқмайдиган жиҳатлари ҳам кўп, шунингдек, мен ҳам унга жуда ёқавермайман. Бу табиий жараён. Бироқ ўзаро шахсий қарашлар у Президент матбуот котиби, АОКА раҳбари бўлиб ишлаганда амалга оширган яхши ишларга кўз юмиб кетишимга, фақат қорасини кўришимга сабаб бўлолмайди.\nБалки бу истеъфо табиий бўлгандир. Ким билсин. Балки нима бўлганини яна бир-икки йиллардан кейин қайсидир блогерга берган интервьюсида айтиб берар ҳам. Ҳаммасини вақт кўрсатади.\nЖамоатчиликни "саломатлиги сабаб бўшади", "келажагини бошқа соҳада кўрди" қабилидаги "алиби"ларга ишонади деб ўйлашлари менга ёқмаяпти. Адашмасам, Ихтиёр Абдуллаев ҳам соғлиги ёмонлашгани туфайли ўз аризасига кўра ишдан олинганди, кейинчалик унинг давлатга хиёнат қилгани ва жиноий жавобгарликка тортилгани маълум бўлганди.\nОчиқ жамият қурар эканмиз, бу каби истеъфоларнинг сабабларини ҳам айтишдан қўрқмаслигимиз керак. Шунда турли шубҳа-гумонлар, тахминларга ҳожат қолмайди. Жамоатчиликнинг бунга ҳаққи бор деб ўйлайман. Ҳеч бўлмаса, шуларни яширмайлик. Ўраб-чирмаган билан барибир қачондир нима бўлгани саройдан сизиб чиқади-ку.\nХўш, энди билайлик-чи, аслида нималар бўлаяпти?!\nNiyozovchasiga ;) 29 Jan, 13:06\nЧироқчида ИИБ ходимлари иштирок этгани айтилган ҳодиса бўйича брифинг ўтказилади\nЧироқчидаги фожиа ҳақида кўпчилик билиб бўлди. Билмаганлар мана бу ердан ўқиб олишлари мумкин.\n2020 йил 30 январь куни соат 12:00 да мазкур ҳодиса юзасидан оммавий ахборот воситалари учун брифинг ўтказилиши хабар қилинди. Тадбир вилоят ИИБ биносида ўтказилади.\nАввалроқ жамоатчилик муҳокамаларига сабаб бўлаётган ҳодиса бўйича сукут сақланаётгани, матбуот анжумани ташкил этилмаётгани танқид қилинган эди.\nNiyozovchasiga ;) 22 Jan, 12:54\nSizlarga mamnuniyat bilan ma’lum qilmoqchimizki, Milliy mass-mediani qo‘llab-quvvatlash va rivojlantirish jamoat fondi O‘zbekiston Respublikasi Adliya vazirligi tomonidan nodavlat notijorat tashkilot sifatida ro‘yxatga olindi hamda rasman o‘z ish faoliyatini boshladi.\nKelgusida jamoat fondi va uning loyihalari haqida batafsil ma’lumot berib boramiz. Bizni kuzatishda davom etasiz, degan umiddamiz.


АНДИШАНИНГ ОТИНИ ҚЎРҚОҚ ҚЎЙМАНГ!\nБугунги кунга келиб, дин мавзуси ва диндорлар билан боғлиқ масалалар нафақат Ўзбекистон, балки бутун дунё мамлакатлари учун ҳам энг долзарб масалалардан бири бўлиб қолмоқда.\nАфсуски, жаҳонда экстремизм ва терроризм муаммоси кучайиб боргани сари ушбу масала қайта-қайта кўриб чиқиляпти.\nАлбатта, бундай вазиятда давлатнинг диний соҳадаги сиёсати қандай бўлиши керак, деган табиий савол туғилади.\nШу ўринда таъкидлаш жоизки, “Виждон эркинлиги ва диний ташкилотлар тўғрисида”ги Ўзбекистон Республикаси Қонунининг янги таҳрири лойиҳасининг ишлаб чиқилиши ҳамда жамиятда давлат ҳокимияти ва бошқаруви органлари томонидан жойларда олиб борилаётган экстремистик ҳамда террористик ташкилотларнинг ёт ғояларига қарши курашни айрим гуруҳлар давлатни дунёвийлаштириш (секуляризация), яъни жамият ва давлат ҳаётида диннинг ролини мақсадли пасайтириш сиёсати, деб талқин қилмоқдалар.\nАввало, мазкур атамани тўғри тушуниш ва тўғри талқин этиш зарур. Дунёвийлик — бу давлат бошқарувининг диний қонунлар ёки дин муҳим ўрин эгаллаган тузумидан давлат бошқарувининг дунёвий моделига ўтишидир.\nЎзбекистон дунёвий давлат бўлиб, Конституциянинг 61-моддасида: “Диний ташкилотлар ва бирлашмалар давлатдан ажратилган ҳамда қонун олдида тенгдирлар. Давлат диний бирлашмаларнинг фаолиятига аралашмайди”, — деган норма қатъий белгилаб қўйилган.\nШу маънода Ўзбекистон диний тузумдан дунёвийлик тузумига ва айниқса, атеистик тузумга ўтяпти, деган гаплар асоссиздир.\nХўш, дунёвийлик нима? Дунёвийлик айрим кишилар хато талқин этаётгандек, атеизм эмас. Дунёвийлик худони, имонни инкор этмайди.\nЎзбекистоннинг дунёвий давлат сифатида диний соҳадаги сиёсати шундан иборатки, давлат бирор-бир динни расмий, деб ҳисобламайди ва ҳеч бирини диний мансублик асосида бошқа динлардан устун қўймайди.\nЯъни давлат динни сиёсийлаштиришга йўл қўймайди, бироқ айни пайтда диний ташкилотлар ва конфессияларнинг ривожланишига кўмак кўрсатади, уларнинг ички ишларига аралашмайди, диндорларга диний эҳтиёжларини қондиришларига тўсқинлик қилмайди.\nДавлат диндорларнинг диний маросимларни қандай ўтказиш кераклиги, нималарга риоя қилиш ёки бошқа шу каби масалалар бўйича кўрсатма бермайди. Буларнинг барчаси диний соҳа вакиллари ваколатига киради. Давлат органлари барча диний ташкилотлар томонидан қонунга риоя этилишини назорат қилади.\nКўриниб турибдики, давлат холис ҳакам сифатида хизмат кўрсатади ва ҳар бир шахснинг ҳар қандай динга эътиқод қилиш ёки ҳеч қандай динга эътиқод қилмаслик ҳуқуқини ҳурмат қилади.\nШу билан бирга, давлатнинг қонунлари ва бошқа норматив-ҳуқуқий ҳужжатлари орқали тартибга солинадиган масалаларга диний ташкилотларнинг аралашишига йўл қўйилмайди. Масалан, таълим муассасалари тартиб-қоидаларига риоя қилиш тўғрисидаги ҳукумат қарори ёки вазирлик буйруғи норматив-ҳуқуқий ҳужжат ҳисобланади. Давлат ҳокимияти ва бошқаруви органлари ўқувчилар ёки уларнинг ота-оналари қайси ижтимоий гуруҳга, қайси миллатга мансублиги ҳамда диний эътиқодига қарамасдан мазкур қарор ва буйруққа қатъий риоя қилинишини таъминлайди. Қонун ёки норматив-ҳуқуқий ҳужжатларда белгиланган нормаларни бажариш эса барча учун мажбурийдир.\nХўш, нима учун кейинги вақтларда Ўзбекистонда давлат ва дин орасидаги муносабатларни аниқ белгилаш масалаларига алоҳида эътибор берилмоқда? Эҳтимол айрим фуқаролар бунинг сабаби дин соҳаси давлат ҳокимиятига нисбатан юқорилаб кетаётганлиги натижасидир, деб иддао қилишлари мумкин.\nТан олиб айтиш керак, ҳақиқатан ҳам кейинги йилларда жамиятдаги айрим гуруҳлар, ҳатто баъзи дин вакиллари сиёсат билан дин ажралмасдир, ижтимоий ҳаётнинг барча соҳаси ислом дини қоидалари асосида бошқарилиши керак, деган демократия тамойилларига зид даъволарни кун тартибига киритишга ҳаракат қилдилар. Айрим кучлар томонидан давлат бошқариши лозим бўлган соҳаларга диний меъёрларни киритиш талаблари ҳам қўйила бошланди. Жамиятда диний меъёрлар доирасини асоссиз кенгайтиришга, ҳатто динни сиёсийлаштиришгача бўлган уринишлар кўзга ташланди.\nБундай даъволар мамлакатда кечаётган ижтимоий-сиёсий жараёнларга диний тус бериш, сохта ғояларни асл диний қадриятлар сифатида талқин қилиш ва охир-оқибатда диний-ижтимоий барқарорликни издан чиқаришга уриниш ҳисобланади.\nБундай жараёнлар дунёнинг қатор давлатларида кечмоқда. Ҳатто ислом давлатлари раҳбарлари ҳам соғлом сиёсий кучлар ҳамда диний радикализм ва экстремизм ўртасида ғоявий қатъий кураш авж олаётганлигини тан олмоқдалар. Айрим мамлакатларда ҳукумат ва диндорлар ўртасида зиддиятлар кучайиб, ҳокимият учун кураш авж олмоқда. Бошқа томондан, халқаро миқёсда диндан сиёсий мақсадларда фойдаланиш орқали сиёсий, маданий ва гуманитар таъсир ҳудудларини кенгайтиришга уринишлар кузатилмоқда. Баъзи гуруҳлар нафақат Ўзбекистонда, балки бошқа бир қатор давлатларда ҳам жамиятни қонунлар эмас, балки шариат меъёрлари бошқариши лозим, деган шиорларни олдинга сурмоқдалар. Аммо бундай йўл Ўзбекистон учун мақбул эмаслигини изоҳлашга ҳожат бўлмаса керак.\nДунёвий давлат тузумидан исломий давлат тузумига қадам қўйган айрим мамлакатларнинг тарихига бир назар солайлик. Исломни сиёсийлаштириш диний асосда сиёсий партиялар ва гуруҳларнинг пайдо бўлишига олиб келди. Исломда қарама-қарши оқимлар ва қарашлар мавжудлиги сабабли мазкур партиялар ҳамда гуруҳлар ўртасида рақобат ва кураш кучайди. Охир-оқибат буларнинг барчаси давлатнинг миллий хавфсизлигига салбий таъсир кўрсатди.\nШунинг учун ҳам диний меъёрлар ва ақидаларни қўллашни асоссиз кенгайтиришга йўл қўйиб бўлмайди. Мустақилликнинг илк даврида Ўзбекистон ҳам бошқа қўшни давлатлар каби диндорлар фаолиятига аралашмаслик ҳамда бошқармасликдан келиб чиқиб иш кўрди ва барча диний оқимларга эркинлик берди. Бунинг натижасида муқаддас ислом дини ниқоби остида ёт ғоя ҳамда турли бузғунчи оқимлар кириб кела бошлади. Бу жараён, ўз навбатида, чет элларда фаолият кўрсатаётган муайян гуруҳлар томонидан қўллаб-қувватланди. Ҳозир ҳам ушбу гуруҳлар томонидан тегишли қўпорувчилик ишлари олиб борилмоқда. Улар ўз мақсадларига эришиш учун маҳаллий фуқаролар орасидан ўз тарафдорларини сотиб олмоқдалар ва бунинг учун молиявий маблағларни аямаяптилар.\nЎзбекистонда фикрлар хилмахиллиги мавжуд бўлиб, ҳеч кимнинг маълум бир қарашларга эга бўлишига ёки қайси бир динга эътиқод қилишига қаршилик кўрсатилмайди. Бузғунчи мaфкуралар, шу жумладан, бузғунчи ғояларга қарши тақиқловчи чоралар орқалигина курашиб бўлмаслигини эса тарих кўрсатди. Яъни одамларга ўйлашни, у ёки бу муайян динга, ҳатто у нотўғри бўлса ҳам, эътиқод қилишни тақиқлаб бўлмайди. Шунинг учун ҳам янгиланаётган Ўзбекистон тақиқлаш сиёсатидан воз кечди.\nБироқ давлат маълум бир мафкура ёки ғояни бузғунчи деб аташи мумкин. Бунга унинг ҳуқуқи бор. Бугун айрим диний оқимларнинг ғояларини оддий фуқаролар ҳам бузғунчи деб ҳисобламоқда ва уларни тақиқлаш лозимлигини давлатдан талаб қилмоқда. Лекин давлат уларни тақиқлаш йўлидан бормаяпти. Чунки ушбу мафкуралар ва ғоялар алоҳида фаолият юритадиган ташкилот эмас, балки нотўғри бўлса ҳам, қарашлар, фикрлар, эътиқодлар тизимидир. Бу давлат бундай бузғунчи мафкура ва ғоялар билан курашмайди, дегани эмас. Давлат мазкур мафкура ва ғоялар тарқалишининг олдини олиш ҳуқуқини ўзида сақлаб қолади, албатта.\nБу нима дегани? Ҳар кимнинг эътиқоди унинг шахсий ишидир, лекин агар кимда-ким зарарли мафкура ва ғояларни тарғиб қилса, бошқаларни унга мажбурласа, бундай ҳолда давлат тегишли чоралар қўллаш ҳуқуқига эгадир.\nШунинг учун ҳам Ўзбекистон ҳукумати бузғунчи мафкура ва ғоялар билан курашишда фақат ахборот, тушунтириш ҳамда профилактика ишларига урғу бермоқда ва буни барча бирдек эътироф этмоқда.\nЭкстремистик ва террористик ташкилотларнинг бузғунчи ғояларига қарши курашиш, мамлакатда бу борада амалга оширилаётган ишларни тушунтириш бўйича барча вилоятларда экспертлар, диншунослар ва имом-хатиблардан иборат тарғибот гуруҳлари фаолият олиб бормоқда. Давлат ҳокимияти ва бошқаруви органлари томонидан турли оқимларнинг ёт ғоялари таъсирига тушган шахсларнинг ижтимоийлашувига кўмаклашишга қаратилган тизимли ишлар амалга оширилмоқда. Албатта, мазкур ишлар сифатини янада юксалтириш зарур.\nБугун мамлакатимизда диний соҳада етарли билимга эга тажрибали диншунослар ва экспертлар мавжуд. Лекин шунга қарамай, диний соҳа вакилларининг диний ҳамда дунёвий билимларини янада ошириш, Ўзбекистоннинг ички ва ташқи сиёсати ҳамда бошқа соҳаларда дадил баҳсга кириша олишлари учун уларга кўмак кўрсатилмоқда. Дин ишлари бўйича қўмита Ўзбекистон мусулмонлари идораси билан ҳамкорликда имом-хатиблар, имом-ноиблар учун турли йўналишларда ўқувлар ташкил қилмоқда.\nШу ўринда Ўзбекистон Республикаси Президенти ташаббуси билан фуқароларнинг виждон ва диний эркинлиги ҳуқуқини таъминлаш, миллий ҳамда диний қадриятларни асраб-авайлаш, бой илмий-тарихий меросни ўрганиш ва тарғиб қилиш, диний маърифий соҳада фаолият самарадорлигини ошириш ҳамда малакали кадрлар тайёрлашнинг узлуксиз ва яхлит тизими ҳам яратилганини қайд этиш жоиз.\nХусусан, Тошкентда Ўзбекистондаги Ислом цивилизацияси маркази, Ўзбекистон халқаро ислом академияси, Бухорода Мир Араб олий мадрасаси, Термизда Имом Термизий халқаро илмий-тадқиқот маркази, Самарқандда Имом Бухорий халқаро илмий-тадқиқот маркази, Ҳадис илми мактаби ҳамда Калом ва Ҳадис, Бухорода Тасаввуф, Қашқадарёда Ақида, Фарғонада Фиқҳ илмий мактаблари ташкил этилди.\nБундан ташқари, биринчи марта вертикал диний таълим тизими яратилиб, ислом фанлари бўйича фалсафа доктори ҳамда фан доктори илмий даражаларини беришни назарда тутувчи таянч докторантура ва докторантура йўналишлари жорий этилди.\nЎзбекистон мусулмонлари идораси ҳузурида “Вақф” хайрия жамоат фонди ташкил этилганини ҳам алоҳида таъкидлаш жоиз. Фонднинг асосий вазифаси этиб масжид ва диний таълим муассасаларининг биноларини қуриш, таъмирлаш, тарихий-меъморий аҳамиятга эга зиёратгоҳларни сақлаш, ободонлаштириш, диний соҳа ходимларини моддий ва ижтимоий қўллаб-қувватлаш кабилар белгилаб қўйилди.\nФуқароларнинг виждон эркинлиги ва диний эътиқодга бўлган ҳуқуқларини таъминлаш мақсадида муқаддас зиёратларни адо этиш билан боғлиқ бир қатор имкониятлар яратилди.\nМаълумки, илгарилари Умра зиёратига белгиланган квота асосида бир мавсумда фақат 10 минг фуқаро борар эди. 2018 йил октябрдан бошлаб бу квота механизми олиб ташланди. Натижада жорий йилдагина 30 мингдан зиёд фуқаролар Умра амалларини адо этиб қайтди.\nМуқаддас Ҳажга борувчи зиёратчиларнинг сони 5,2 мингдан 7,2 минг нафарга оширилди, сафар харажатлари арзонлаштирилди.\nБундан ташқари, мамлакатда турли диний ташкилотларнинг ўз фаолиятларини амалга ошириш ва мамлакат ҳаётида фаол иштирок этишлари учун барча шарт-шароит яратиб берилмоқда. Хусусан, 2019 йилнинг ўтган даврида республикамизда 6 та янги христиан черкови рўйхатга олинди ва бугун ноисломий конфессияларга оид диний ташкилотларнинг сони 182 тани ташкил этади.\nШу билан бирга, православлар учун Исроил, Греция ва Россия, католиклар учун Исроил ва Италия, арманлар учун Исроил ва Арманистон, яҳудийлар ва баҳоийлар учун Исроил, кришначилар учун Ҳиндистон ва буддавийлар учун Корея Республикасида жойлашган муқаддас жойларга зиёратлар ташкил қилинмоқда.\nЎз-ўзидан кўриниб турибдики, давлат жамият аъзоларининг виждон эркинлиги ҳуқуқларини таъминлашда жуда катта ишларга бош-қош бўляпти.\nЎзбекистон Республикаси Президенти томонидан 2017 — 2021 йилларда Ўзбекистон Республикасини янада ривожлантириш бўйича Ҳаракатлар стратегиясида “Диний соҳадаги Ўзбекистон Республикаси давлат сиёсати концепцияси”ни ишлаб чиқиш ва қабул қилиш белгиланган эди. Бугун жамият, чиндан ҳам, ана шундай концепцияга эҳтиёж сезяпти. Ушбу ҳужжатда диний ташкилотлар билан алоқалар, жамиятда диннинг ўрни каби масалаларда давлатнинг аниқ ва тизимли қарашлари ҳамда йўналишлари акс этиши зарур. Умуман, Концепция диний соҳадаги давлат сиёсатини очиқ ва шаффоф акс эттирувчи ҳамда стратегик вазифаларни қамраб олувчи ҳужжат бўлиши керак.\nКонцепцияни ишлаб чиқиш ва қабул қилишда, биринчи навбатда, давлат манфаатларидан келиб чиқиш, шу билан бирга, жамиятнинг барча қатлами ва гуруҳлари манфаатларини ҳисобга олиш лозим.


Буюк Британия ТИВ: ИШИД ҳаракат қилаётган давлатларда хавфсизлик чоралари тафтиш қилиниши керак\n21:34 / 08.11.2015\nАгар Мисрда фалокатга учраган самолётда бомба портлаган бўлиб чиқса, ИШИДга қарши жанглар олиб борилаётган давлатлар аэропортлари хавфсизлик чоралари қайта кўриб чиқилиши керак бўлади. Бундай фикрни Буюк Британия ташқи ишлар вазири Филип Хаммонд билдирди.\n“Агар ИШИД аъзоси ёки унинг таъсирида бўлган бирор одам бомба қўйгани аниқланса, унда биз ИШИД фаол бўлган ҳудудлар аэропортларида биз кўришни истайдиган хавфсизлик даражасига янгича қарашимизга тўғри келади. Биз Буюк Британияда агар имконлари бўлганда, самолёт бортига портловчи модда олиб ўтмоқчи бўлишдан хурсанд бўладиган одамлар борлигини биламиз”, деб айтд Хаммонд.\nШу билан бирга, Хаммонднинг айтишича, британиялик авиация мутахассислари мунтазам равишда халқаро аэропортларни текшириб борадилар. Унинг айтишича, хавф даражаси анча юқори бўлган давлатларда сайёҳлар хавфсизлигининг алоҳида чоралари қабул қилиниши керак. Хаммонднинг қўшимча қилишича, бундай чоралар “қўшимча харажатларни билдиради, текширувдан ўтказиш пунктларида кўпроқ ушланишларга олиб келиши мумкин”.


Андижон вилоятидаги икки туманга ҳокимлар тайинланди - 30.12.2017, Sputnik Ўзбекистон\nБулоқбоши ва Улуғнор туманларига ҳокимлар тайинланди 30.12.2017, Sputnik Ўзбекистон\nБулоқбоши ва Улуғнор туманларига ҳокимлар тайинланди\nТОШКЕНТ, 30 дек — Sputnik. Андижон вилоятининг Булоқбоши ва Улуғнор туманларига ҳокимлар тайинланди. Бу ҳақда вилоят ҳокимлиги матбуот хизмати хабар берди.\nХабарга кўра, Ўткирбек Комилжонович Мамуров Булоқбоши тумани ҳокими этиб тайинланди.\nЎткирбек Мамуров 1973 йилда Андижон вилояти Олтинкўл туманида туғилган. 1997 йилда К.Тимирязев номли Москва қишлоқ хўжалик академиясини тамомлаган. Маълумоти бўйича мутахассислиги — олим-агроном-агрохимик-тупроқшунос.\nУ 2014 йилдан шу вақтга қадар Андижон вилояти ғўза уруғчилиги бирлашмаси раиси лавозимида ишлаб келаётганди.\nУлуғнор туманига эса Дониёр Тўйчиевич Махсудов ҳоким этиб тайинланди.\nДониёр Махсудов 1976 йилда Андижон вилояти Балиқчи туманида туғилган, 1998 йилда Андижон муҳандислик иқтисодиёт институтини (сиртқи), 2010 йилда Ўзбекистон Республикаси Президенти ҳузуридаги Давлат ва жамият қурилиши академиясини тамомлаган. Маълумоти бўйича мутахассислиги — иқтисодчи.\nУ 2011 йилдан буён Булоқбоши туманига ҳокимлик қилиб келаётганди.


Golden House: Баҳорий дам олиш кунлари - UzNews.uz\n19 февраля, 13:37 305 0\nGolden House: Баҳорий дам олиш кунлари\nҚишки уйқудан уйғонишнинг айни пайти келди ва бунда сизга Golden House'дан ғаройиб акциялар ёрдам беради.\nЯқинда Golden House Assalom Maxtumquli турар жой мажмуасида янги хонадонлар сотуви бошланганини эълон қилганди, энди эса бугун тоғли манзараларга эга ушбу хонадонларни ипотекага харид қилиш имконияти пайдо бўлгани ҳақида хабар бермоқда. Мафтункор манзара, ошхона совға сифатида ва чекланган миқдордаги 10 та хонадондан бирини танлаш имконияти. Акция ва махсус харид шартлари атиги 3 кун — 19, 20 ва 21 февраль кунлари амал қилади. Шошиб қолинг! Кичик Швейцария айнан сизни кутмоқда!\nФранция квартали Parisien — бу баҳор келишининг тимсолидир. Лойиҳанинг назокати ва латофати зерикарли совуқ услублардан халос қилади ва илҳом бағишлайди. Янги пиширилган круассанларнинг хушбўй ифори билан французча ҳаётнинг бир қисми 10% чегирма билан. Бундай акция дам олиш кунлари амалда бўлади ва мажмуа аҳолисининг нафис дидини ифодаловчи 10 та хонадонни қамраб олади, илиқлик келиши муносабати билан бериладиган ноёб харид шартлари эса орзуларингизни тезроқ амалга ошириш имконини беради.\nЖазирама ёз мавсумига ҳозир тайёргарлик кўрилмаса, унда қачон? Infinity сити-мажмуасидан апартамент харид қилиб, мижозлар юқори қулайликка эга бассейн ва замонавий машғулотлар залига чекланмаган миқдорда фойдаланиш имкониятини қўлга киритади. Мажмуа фаол ижтимоий ҳаёт, ишдан сўнг ҳордиқ чиқариш ва янги қизиқишлар излаш учун барча керакли инфратузилма объектлари билан бойитилган. Golden House узоқ кутилган ёрқин баҳор келаётгани муносабати билан 10 та хонадонни махсус нархларда тақдим этади! Мижозларга янги ҳаётга қадам қўйишлари учун энг ёқимли харид шартлари таклиф этилади!\n25 февраля, 11:45 429 0\n25 февраля, 12:55 353 0


Ёшлар иттифоқининг “Ифтихор” футбол жамоаси раҳбари икки ҳимоячини ўласи қилиб калтаклагани ростми?\n02:20 / 01.06.2018\nЖорий мавсум Про-лигада кутилмаган ҳолда пайдо бўлган “Ифтихор” жамоаси ҳақида кўп нарса билмаймиз. Ёшлар иттифоқи ташкилотининг жамоаси сифатида таништирилган клуб Суперлига йўлида кураш олиб бориши айтилган эди.\nЖамоа Фарғона вилоятининг Олтиариқ туманида ташкил топган. Айни пайтда “Ифтихор” Про-лиганинг “B”гуруҳида тўққизта ўйин ўтказиб, пастки поғоналардан бирини банд этиб турибди. Асад Дўрмонов ҳамда Нодир Қўзибоев шогирдлари май ойида учта ўйин ўтказиб, “Лабса” клубига 2:1 ҳисобида ютқазган бўлса, “Шердор” клуби билан мезбонда 1:1 ўйнаб, меҳмонда 3:2 ҳисобида мағлубиятга учради.\nКеча интернет нашрларида “Ифтихор” клуби мутасаддилари томонидан жамоанинг икки ҳимоячиси Турсунбой Ҳусанов ҳамда Ҳасанбой Эргашевларни аёвсиз калтаклангани ҳақидаги хабарлардан ҳайратга тушдик.\nМаълумотларга кўра, жамоа раҳбари Аҳрор Эргашев ва мураббий Нодир Қўзибоевлар клуб муваффақиятсизликларининг айбдори сифатида икки ҳимоячини “ўйинни сотганликда” айблаб, кескин ва қонунга хилоф равишда чора кўрганлар. Ҳар икки футболчи ҳозирда турли даражадаги тан жароҳатлари билан касалхонада даволанмоқда.\nБиз, воқеага ойдинлик киритиш мақсадида футболчилар Турсунбой Ҳусанов ҳамда Ҳасанбой Эргашевлар билан боғландик.\nТурсунбой Ҳусанов: Ҳаммаси “Лабса” билан ўйиндан бошланди\n“Мен “Ифтихор” сафига шу йилнинг февраль ойида келиб қўшилганман. Мавсум бошида “Фарғона ҳокими кубоги”, “Андижон ҳокими Кубоги” баҳсларида ўйнадим. Жамоага яхши киришиб кетдим деб ўйлайман. Мураббийлар билан келишмовчилик 7- турдаги “Лабса” билан бўлган мағлубиятли ўйиндан бошланди. Нодир Қўзибоев бизни ўйинни сотганликда айблай бошлади. Сўнг “Шердор” билан ўз майдонимизда 1:1 ҳисобида дуранг ўйнадик, сўнг шу жамоага меҳмонда ютқаздик.\n26 май, шанба куни соат 17:00ларда мени Олтиариқдаги ташландиқ лагерлардан бирига: “Ҳужжатлар бор, олиб кетгин”, деб чақиришди. Борсам, у ерда жамоа бошлиғи Аҳрор Эргашев, мураббий Нодир Қўзибоев ва мен танимайдиган уч-тўртта йигитлар бор экан. Борганимдан сўнг мени хонага олиб киришиб: “Ўйин сотгансан, тан ол!” дея саволга тута бошлашди.\nМен: “Нима ҳақида гапираяпсизлар, тушунмадим? Ҳаётимда бундай ишга қўл урмаганман?” деганимдан сўнг, Аҳрор Эргашев: “Айбингни бўйнингга қўяман!” дея қўлидаги ички ишлар ходимлари фойдаланадиган дубинка билан ура кетди. Шу даражада кўп урдики, охири қўлидаги дубинка синиб кетди. Оёғим зарбалардан бир зумда шишиб кетди. Боса олмай қолдим. Чап қўл ўрта бармоғим синди. Орқа умуртқам лат еган. Калтаклар зарбига бошим айланиб, кўнглим айниди. Мен қилмаган ишимни тан олмадим. Кейин Ҳасанбой Эргашевни менинг олдимда бир соатча уришди. Уни калтаклашаётганида бет-қўлимни ювиб, машинамга бир оёқлаб етиб олдим ва Фарғона экстренний(Шошилинч тиббий ёрдам бўлими) касалхонасига бордим.\nМени кўрган врачлар ҳам қўрқиб кетишди. Бир зумда рентген, УЗИ қилиб, хонага ётқизишди. Дўхтирлар ҳудуд ички ишлар профилактика нозирини чақиришган эди, ходим тегишли ҳужжатларни расмийлаштирди”,- дейди Турсунбой Ҳусанов.\nСуҳбат давомида футболчи “Ифтихор” билан бир йиллик шартнома имзолагани, унда ҳар ойда 1 миллион сўм маош кўрсатилгани, лекин шу пайтгача жами 800 минг сўм маош олганини айтди. “ Жамоамиз Ёшлар иттифоқи васийлигида. Маош ва ютуқ учун мукофот пулларини сўрасак: “Пул тушсин берамиз” деган жавобни эшитамиз.\nФутболчи: “Ака, одамни бешафқатларча уриш қандай бўлишини бошимдан ўтказдим. Уларга қарши чора бордир?”, дея зорланиб қолди.\nҲасанбой Эргашев: “Оёғим гипсда. Жуда кўп уришди”\nЎша ташландиқ оромгоҳда бир ярим соат калтакланганини билдирган Ҳасанбой Эргашев 31 май куни тушда касалхонадан чиқди. Футболчи фаолияти давомида “Шўртан”, “Навбаҳор”, “Қўқон-1912”, “Нефтчи” ёшлар таркибида майдонга тушган. У билан ҳам боғландик.\n“Мени ҳам 26 май куни соат 17:00 ларда Олтиариқнинг “Қапчиғай” деган жойидаги лагерга чақиришди. Сўроққа тутишиб: “Барча ютқазишларимизда айбдорсан! Ўйинни сотгансанлар!”, деб Аҳрор Эргашев бир ярим соат давомида калтаклади. Ҳозир ўнг оёғим болдирлари моматалоқ бўлиб кетган. Чап оёғим суяги дарз кетиб гипсда. Аҳрор кетмон сопига ойна синиғини қистириб, ўша билан урди. Нодир Қўзибоев ҳам ўша ерда эди. Анча вақтдан кейин қўшни хонадан Турсунбой чиқиб келди. Уни уравериб дабдала қилиб ташлашган экан. Янги йилдан бери жамоадаман. Шу пайтгача ҳеч қандай маош олмасдан ўйнаб, туҳматга қолиб, аёвсиз калтак еганим жуда алам қиляпти. Ҳужумчилар қулай вақтларни ҳавога совуриб, гол ура олмаса биз айбдор бўлдик.\nЎша куни Аҳрор мени шунақа кўп урди. Рўза эдим. Болдиримдан қон оқиб ҳолим қолмагач, ўша ердан эплаб, қочиб чиқиб кетдим”, – дейди футболчи.\nШу пайтгача ўзбек футболида бу даражада аянчли ҳолат бўлганини эслай олмадим. Спортчини мағлубият учун калтаклаб, майиб қилиш даражасида уриш, ўша мутасаддининг руҳий ҳолати чатоқлиги ёки қонунларни писанд қилмайдиган инсон эканлигидан дарак.\n“Мени ўғлим ўйин сотадиганлардан эмас. Ўша мураббий - Нодир Қўзибоевнинг ўзи келиб, ўғлимни жамоасига олиб кетганди. Унинг бугунги аҳволини кўриб дилим вайрон бўлди”, - дейди Турсунбой Ҳусановнинг отаси Каримжон ака. “ Мабодо, клуб ўйинчиси учрашув давомида рақибга ён босиб ўйнаб, салбий натижага сабабчи бўлса, уни калтаклаб, ўладиган аснода уриб жазолаш – “самосуд”-ку!”.\nФикримизча, Ёшлар иттифоқи васийлигидаги жамоа барчага ҳар томонлама ўрнак бўлиши лозим. Футболчиларга ўтган тўрт ой давомида маошлари тўлиқ берилмабди. Наҳотки, улар клубда ички муҳит бузилганини билишмади. Бундан бир ой олдин мураббий Нодир Қўзибоев билан келиша олмай Мансур Саидов, Умид Қодиров ва Шерзод Ҳакимов каби ўйинчилар ҳам жамоани тарк этишган экан.\nҚонун устувор бўлган юртда яшаяпмиз. Юқоридаги ўзбек футболи учун уятли бўлган ҳолат бўйича тергов ишлари бошланган. Унинг якунларига кўра, қонунбузарлар тегишли жазосини олади.\nЎзбекистон футбол ассоциацияси, ПФЛ айбдорларни тегишли қоидаларга асосан жазолаш билан биргаликда, муаммонинг асл келиб чиқиш сабабларини ҳам таҳлил қилиб чиқиши зарур. Маошсиз майдонга тушаётган футболчи, малакасиз мутахассислар билан ўзбек футболини кўтариш ҳақида ўйлашнинг ўзи қийин...\n11:10 / 29.11.2019\n«Қизлар овози» платформаси қизларга нималарни ваъда қилади?\n23:48 / 29.08.2019\nЎзбекистон тарихидаги энг ёш вазир ўринбосари Ёшлар Иттифоқига вақтинча раис бўлди\n23:26 / 29.08.2019\n19:23 / 16.04.2019\n1 миллиард 933 миллион сўм маблағ иқтидорли ҳамда фаол талабаларнинг шартнома тўловларига йўналтирилди


Бугундан бошлаб ишга қабул қилишда прописка талаб қилинмайди\n03:12 01 Ноябр 2020\n14:08 10.01.2019 Ҳавола олиш\nБундан буён бир вилоятда доимий рўйхатда турган фуқарони бошқа вилоятда расман ишга қабул қилиш мумкин бўлади.\nТОШКЕНТ, 10 янв – Sputnik. Ўзбекистон ҳудудида бугундан бошлаб ишга қабул қилишда доимий турар жойи иш берувчи ташкилот жойлашган маъмурий ҳудудида бўлиши талаб қилинмайди. Бу ҳақида Шавкат Мирзиёев 9 январь куни имзолаган янги қонунда айтиб ўтилган.\nЯнги қонунда Ўзбекистон Республикасининг Жиноят процессуал кодексидан ишга қабул қилишда прописка режимини бузганлик учун жазолашни назарда тутувчи моддалар чиқариб ташланди ёки ўзгартириш киритилди.\nШунингдек, Ўзбекистон Республикасининг Меҳнат кодекси ва бошқа қонуний ҳужжатларга ҳам керакли ўзгартиришлар киритилди.\nДемак, бундан буён бир маъмурий ҳудудда доимий рўйхатда турган фуқарони бошқа ҳудудда расман ишга қабул қилиш мумкин бўлади.\nШу билан бир вақтда, президент қарорида ишга кираётган шахснинг паспорти ёки шахсни тасдиқловчи ҳужжатлари ҳақиқий бўлмаса, уни ишга қабул қилишда рад этиш мумкинлиги ҳам алоҳида айтиб ўтилган.


Ошхона губкалари ишлаб чиқариш линияси » Exim China - Xитойдан ускуналар, ишлаб чиқариш линиялари, xом-ашё ва турли xилдаги товарлар етказиб бериш\nҲар бир киши тоза идишларда танавул қилишни хоҳлайди. Хар бир хонадон учун маълум бир турдаги доимий маҳсулотлар керак бўлади. Уларни ишлаб чиқариш орқали биринчидан юқори сифатли маҳсулотлар етказиб бериш орқали халқимизнинг оғирини енгил қиласиз ва ўзингиз учун яхшигина даромад топа оласиз. Бугун биз сизларга харидоргир махсулотлардан бўлган губка ишлаб чиқариш линиясини тақдим этамиз.\nБиринчи босқичда иккита қисм бир бирига PU клей ёрдамида ёпиштирилади.\nБу босқични амалга оширишимиз учун бизга ишлаб чиқариш линиясидаги энг катта ускуналардан бири бўлган ёпиштируви ускуна керак бўлади.\nИккинчи босқичда эса ёпиштириб олинган қисмлар прессланади\nБуни амалга оширишдан асосий мақсад фақат ва фақатгина маҳсулотимизнинг сифатини оширишдир. Уларни ушбу ускуна билан маълум вақт давомида пресслаш орқали клей янада мустаҳкамроқ жойлашади ва маҳсулот сифати ошади. Қуйида ушбу пресс ускунамизнинг расми келтирилган.\nУчинчи босқичда губкалар кесилади\nТўртинчи босқичда қолиплар ёрдамида шакл берилади (ихтиёрий)\nСотув миқдорини ва маҳсулотлар ранг-баранглигини ошириш мақсадида губкаларга турли хил шаклдаги қолиплар билан ишлов бериш мумкин. Бунинг учун турли хил шаклдаги пичоқлар керак бўлади.\nЭнг сўнгги босқичда губканинг ён томони кесилади.\nУшбу жараённи энг афзал томонларидан бири бу губкаларни ушлашни осонлаштиради. Бу жараён иссиқлаик ёрдамида амалга оширилади.


ТИББИЁТ ХАБАРЛАРИ ҚИСҚА САТРЛАРДА… - 16 Сентября 2019 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nDushanba, 21.10.2019, 23:50\nГлавная » 2019 » Sentabr » 16 » ТИББИЁТ ХАБАРЛАРИ ҚИСҚА САТРЛАРДА…\nАксарият одамлар пиёз тўғрашни жуда ёмон кўради. Негаки, пиёз йиғлатади. Аммо бу хурсандчилик кўз ёшлари иншооллоҳ. Масалан, пиёз юрак, қандли диабет, саратон ва катаракта хасталикларини даволашда муҳим аҳамият касб этади.\nОлимлар ўтказган тадқиқотлар натижасида пиёз айниқса юрак хасталикларига қарши фаол курашиши маълум бўлди. Айнан шу сабабли французлар юрак хасталикларига бошқа давлатлардаги фуқароларга нисбатан камроқ дучор бўлади. Чунки улар овқатга кўп пиёз солишади.\nПиёз қондаги холестеринни камайтиради. Қон томирларнинг эластик ҳолатда бўлишини таъминлайди. Артериал қон босимини меъёрий даражада сақлайди.\nИНСУЛЬТНИНГ СИЗ ВА БИЗ БИЛМАГАН БЕЛГИЛАРИ\nАмерикалик врачлар инсультнинг сиз ва биз билмаган белгиларини аниқлашди. Улар қуйидагилар экан:\nУХЛАБ ТУРГАЧ ОЁҚ ВА ҚЎЛ БАРМОҚЛАРИ УВИШИШИ\nКўпчиликда шу ҳолат кузатилади. Аммо биз эътибор бермаймиз. Бироздан сўнг бу ҳолат ўтиб кетади. Лекин инсультнинг асосий белгиларидан бири ҳам шу бўлиши мумкин.\nТИЛНИНГ СЎЗГА АЙЛАНИШГА ҚИЙНАЛИШИ\nАйрим ҳолатларда биз оддий сўзни тилга кўчиришда мушкулотларга дуч келамиз. Аммо бу ҳам инсультнинг дастлабки белгиларидан бири бўлиши эҳтимолга яқин экан.\nЮРИШ ЖАРАЁНИДА ДОВДИРАБ, ҚАЛҚИБ КЕТИШ\nҲа, бу ҳам ҳаётда бўлиб туради. Баъзилар юриб кетаётиб мувозанатни йўқотади. Қалқиб кетади. Худди маст киши каби довдираб қолади. Афсуски, қалқиб ёки довдираб кетиш мияга бир кун келиб кучли зарба бериши ҳеч гап эмас.\nТез-тез энг яхши билган жумлаларни унутиб қўямиз. Агар шу ҳолат тез-тез кузатила бошласа, дарҳол врач қабулига бориш ва тиббий кўрикдан ўтиш лозим.\nБош оғриғи инсультнинг асосий белгиларидан яна бири ҳисобланади. Бунга беэътибор бўлмаслик керак.\nПАРРАНДА ГЎШТИ ХАВФЛИ ХАСТАЛИКЛАРГА ДУЧОР ЭТАРКАН\nШу кунга қадар олимлар одам организми учун қизил гўшт, яъни, ҳайвон гўшти зиён етказишини айтиб келишарди. Аммо Оксфорд университети олимлари парранда гўшти ҳам инсон ҳаёти ва саломатлиги учун зарарли эканини аниқлашибди.\nЎтказилган тадқиқотлар шуни кўрсатдики, парранда гўштини доимий тарзда истеъмол қилиш саратоннинг бир неча турларига йўлиқишда манба вазифасини ўтаркан. Лекин олимлар бир нарсани ҳозирча аниқлай олишмади. Саломатликка айнан парранда гўштининг ўзими, ёки уни нотўғри пишириш зиён етказадими? Бу саволга яқин вақтлар ичида улар албатта жавоб топишади.\nКатегория: FOYDALI MASLAHATLAR / MASLAHATLAR / ФОЙДАЛИ МАСЛАХАТЛАР / МАСЛАХАТЛАР | Просмотров: 75 | | Рейтинг: 0.0/0


Оддий аскар Шаҳобиддин Зоиров — жаҳон чемпиони\nРоссиянинг Екатеринбург шаҳрида ўтказилган бокс бўйича ҳаваскорлар ўртасидаги ХХ жаҳон чемпионати вакилларимиз учун ниҳоятда муваффақиятли бўлди.\nМусобақа якунларига кўра, Ўзбекистон терма жамоаси аъзолари учта олтин, биттадан кумуш ва бронза медалларига эга чиққан ҳолда умумжамоа ҳисобида фахрли 1-ўринни қўлга киритди. Таъкидлаш жоиз, ҳали ҳеч бир жаҳон чемпионатида юртимиз чарм қўлқоп усталари бу қадар оламшумул натижа қайд этишмаган эди. Мустақил Ўзбекистон тарихида боксчиларимиз орасидан шу кунгача 6 нафар жаҳон чемпиони етишиб чиққанди. Екатеринбургдаги мусобақалардан кейин улар сони 9 тага етди.\nНуфузли мусобақада мамлакатимиз шарафини ҳимоя қилганлар орасида ИИВ Қоровул қўшинларига қарашли подполковник Е.Ризоқулов командирлик қилаётган 7531-сонли ҳарбий қисм 1-батальон мутахассис ўқчиси, шартнома асосидаги оддий аскар Шаҳобиддин Зоиров ҳам бор.\n– Ҳар бир халқаро мусобақа мен учун катта имтиҳон, – дейди Шаҳобиддин Зоиров. – Юрт шарафини муносиб ҳимоя қилишнинг алоҳида масъулияти бор. Жаҳон чемпионатида муносиб қатнашиб, олтин медални қўлга киритганимдан, устозларим, ота-онамнинг ишончини оқлаганимдан бахтиёрман. Эндиги мақсадим –Токио олимпиадасида ҳам ана шундай ютуққа эришиш. Бунинг навбатдаги халқаро мусобақаларда муваффақиятли қатнашиб, Олимпиада ўйинлари йўлланмасини қўлга киритишга ҳаракат қиламан.


20:39 / 01.09.2018 | Fazil | 2414\nАссалому алайкум! Аввало ушбу мактубни йўллашимдан асосий сабаб динимиздаги улуғ қадриятларни сақлаб қолиш, оиладаги ака-укаларга бўлган ғамхўрлик, силаи-рахмга барчамиз буюрилганлигимиз учун йўллаяпман. Оилада уч нафар ўғил фарзандмиз, ота-онамиздан кейин тўнғич фарзанд сифатида укаларимни ҳам ҳаётига бефарқ эмасман. Кенжа укамизни 30 ёшга кирганида кеч уйлантирдик, келинимиз билан ҳаёт қурганига 10 йил тўлган бўлиб, фарзандсиз ҳаёт кечиришмокда. Сабаби, келинимиз бетоб (туғмас) (яна сабабини Аллоҳни ўзи булгувчидир), докторлар ҳам шу ташхисни қўйишган. Ўзимизнинг нуфузли шифохоналарда ва чет элларда ҳам олинган муолажалар кифоя қилмади. Укамиз ва келинимиз билан барчамиз аҳил-иноқмиз, уларнинг аҳлоқи ва тарбиясидан ҳам барча қариндошлар миннатдор. Лекин вақт ўтиб бормокда, укамга эса берилган маслахатлар кор қилмаяпти. Унинг жавоби фарзандсиз ўтаётганимни ҳикматини ягона Олллох билади деб бу масалани кўтарилишини хохламайди. Мени шу савол кўп вақтлардан бери қийнаб келаётганди, каналингиздаги 1803-саволда "Агар айб эркакда бўлиб, аёл соғлом бўлса аёлни дунёдан бепушт бўлиб ўтганидан кўра бошқа одам билан турмуш қуриб, оилали бўлгани яхши. Агар айб аёлда бўлиб эркак соғлом бўлса, эр бир умр фарзандсиз ўтганидан кўра яна бошқа аёлга уйланиб ўзидан насл қолдириши керак. Туғмас аёл эри билан яшашни хоҳласа яшайверсин." деб жавоб берилганлигига кўзим тушди. Бизни ҳолатда, хар иккиси ҳам бошқа турмуш қилишни истамайди ва бошқаларни ҳам шу масалани мухокама қилишини хохламайдилар, балким бу тўғри йўлдир. Сизлардан илтимос шу ҳолатда хаёт кечираётганлар учун ва укам ҳамда келинимиз учун тўғри, батафсил кўрсатма беришингизни сўрардим, сизнинг жавобингиз биз учун жуда мухим.\n- Ва алайкум ассалом! Инсон дунёга вақтинчалик ҳаёт кечириб Аллоҳнинг фазли билан жаннат ва унинг даражаларига эришишлик ҳаракатида бўлиши керак. Инсон хоҳласа ҳам хоҳламаса ҳам ҳаётдан ўтади. Шу вақт мобайнида охирати учун энг керакла бўлган нарсаларни жамғариб қолиши керак. Нажотига сабаб бўладиган ҳар қандай воситадан фойдаланиб қолиши керак. Ғарб бонг ураётган вақтинчалик ҳаёт ва вақтинчалик муҳаббатга алданиб қолмаслиги керак. Чунки бу иккиси қиёматнинг дахшатининг олидида чанг каби кўтарилиб кетадиган нарсалар ҳисобланади. Оддий мисол укангиз фарзанд кўриш учун бошқа аёлга уйланишини таклиф қилиб кўрсин аёлни муҳаббати қанчалиги ўз-ўзидан аён бўлади. Аёл ўзи туғмас бўлса ҳам лекин эри бошқа аёлдан бўлсада фарзанд кўришини хоҳламайди. Уйланман деса талоғини сўрайди. Унинг муҳаббати шунчалик қийматга ҳам эга эмас. Охиратда эса инсонни нажотига сабаб бўладиган улкан восита ортидан қолдирган солиҳ фарзандлар бўлади.\nعَنْ أَبِي هُرَيْرَةَ رَضِي اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: إِذَا مَاتَ ابْنُ آدَمَ انْقَطَعَ عَمَلُهُ إِلَّا مِنْ ثَلَاثٍ: صَدَقَةٍ جَارِيَةٍ أَوْ عِلْمٍ يُنْتَفَعُ بِهِ أَوْ وَلَدٍ صَالِحٍ يَدْعُو لَهُ. رَوَاهُ الْخَمْسَةُ إِلَّا الْبُخَارِيَّ\nШарҳ: Ушбу ҳадиси шариф ҳам Абу Ҳурайра розияллоҳу анҳудан ривоят қилинмоқда.\nМаълумки, мусулмон киши соф ният билан қилган ҳар бир яхши амали учун савоб олишга мушарраф бўлади. Киромул котибин фаришталар унинг «Номаи аъмоли»га зарра миқдорича яхшилиги бўлса ҳам, ўшанга яраша савобни ёзиб турадилар. Агар бемор бўлиб, узр ила одатдаги яхшилик амалини қила олмай қолса ҳам, фаришталар унга худди ўша амални қилгандек савоб ёзадилар. Вақти-соати келиб, инсон вафот этса, яхши амалларини мутлақо қила олмай қолади. Бундан кейин қилишдан ҳам умид узилади. Энди ундан ҳаётлигидаги амаллари – қиладиган ибодат ва яхшиликларига ёзиладиган савоблар ҳам кесилади. Намоз ўқиганлиги, рўза тутганлиги, тиловат, зикр қилганлиги ва бошқа яхши амалларни қилганлиги учун ёзиладиган савоблар тўхтайди. Чунки энди у вафот этди – ибодат қилишдан, амали солиҳ қилишдан тўхтади. Шунинг учун ҳар бир мўмин банда тирик чоғида солиҳ амални кўпроқ қилиб қолишга уринмоғи лозим.\nШу билан бирга, мўмин кишига тириклик чоғида охиратни ўйлаб, вафотидан кейин ҳам савоби узилмай, бориб турадиган амалларни қилиб олиш имкони берилган. Пайғамбар соллаллоҳу алайҳи васаллам ўзларининг ушбу ҳадисларида одам боласи вафот этганидан сўнг амали кесилишини айтиш билан бирга, ундан кейин ҳам савоби етиб турадиган амаллар учта эканлигини таъкидламоқдалар:\n«Жорий садақа» дейилганда мусулмонларга доимий равишда фойда бериб турадиган хайрли ишлар кўзда тутилади. Мисол учун, кўпчилик фойдаланиши учун қурилган кўприк, қудуқ ёки ариқ қазиб, сув келтириш, доимий манфаат бериб турадиган бошқа вақфлар шулар жумласидандир. Токи бу нарсалардан мўмин-мусулмонлар фойда олиб турар эканлар, ўша ишларни қилган одамга унинг вафотидан кейин ҳам савоб ёзилиб туради.\nМусулмонлар бу тоифа ишларни қадимдан ихлос билан қилиб келганлар. Ислом оламининг турли жойларида кўплаб вақфлар ташкил қилганлар. Бева-бечораларга, толиби илмларга, мусофирларга, ҳожиларга, қарияларга, ҳатто эгасиз, адашиб қолган ҳайвонларга аталган вақфлар бўлган. Ўша вақфлар орқали мазкур тоифалар доимий равишда манфаат олиб турганлар. Мазкур хайрли ишларни қилган кишиларнинг «Номаи аъмол»ларига уларнинг вафотларидан кейин ҳам савоб ёзилиб, охиратларига фойда бериб келган. Агар жорий садақалари қиёматгача мусулмонларга фойда бериб турса, уларга ҳам қиёматгача савоб қўшилиб тураверади.\nМўмин одам ўз вафотидан сўнг ортидан манфаат берадиган илм қолдирса, савоби узилмайдиган амал қолдирган бўлади. Бу эса илмнинг асари доимий бўлишидир. Киши қандай қилиб ўзидан кейин манфаат берадиган илм қолдира олади?\nБу иш аввало бошқаларга илм ўргатиш билан амалга ошади. Модомики, шогирдлар, шогирдларнинг шогирдлари ўша илмни ишлатмоқдами, кишиларга манфаати етмоқдами, устозга савоб ёзилиб тураверади.\nИккинчиси китоб ёзиб қолдириш билан бўлади. Қуръон, ҳадис ва диний илмлар бўйича, мусулмонларга фойда келтирадиган бошқа илмлар бўйича иймон ва ихлос билан китоб ёзиб қолдирган кишига, агар китобидан мусулмонлар фойдаланиб туришса, у ўлганидан кейин ҳам савоб етиб тураверади.\nУчинчиси илм йўлида хизмат қилиш билан бўлади. Мисол учун, имконияти бор одам толиби илмларга, устозларга илм йўлида ёрдам бериб, мадраса қурди, китоб чоп эттирди, ўз маблағидан кутубхона қилди. Мана шунга ўхшаш ишлар илм йўлида хизмат қилиш ҳисобланади. Буларни қилган одамлар вафот этиб кетсалар ҳам, савоблари узилмай, уларга бориб туради.\nМўмин-мусулмонлар бу каби ишларга доимо катта эътибор бериб келганлар. Шунинг учун ҳам Исломга тўлиқ амал қилинган даврларда мусулмон оламида илм кенг миқёсда тарқалган, дунё аҳамиятига молик улуғ алломалар етишиб чиққанлар. Мусулмонларчалик кўп олим етиштирган миллатни тарих билмайди. Шунингдек, илм ўрганувчилар ҳам кўп бўлган. Бу ҳолатни яхшилаб ўрганган ғарблик шарқшунослардан бири инсоф билан: «Мусулмонлар ёппасига мадрасага қатнайдиган миллат бўлган», деб ёзади. Мусулмон ҳокимлар ва бойлар ҳам илм йўлида хизмат қилиш учун катта ҳиммат кўрсатганлар. Нафақат улар, балки ҳар бир мусулмон илм йўлида қўлидан келган ишни қилган. Деҳқонлар мадрасаларнинг вақф ерларида навбат билан Аллоҳ йўлида, ҳақ олмай, ишлаб берганлар. Ҳунармандлар ҳунари билан, чорвадорлар чорваси билан, хуллас, ҳар ким ўз имконига қараб, бу ишга озми-кўпми ҳисса қўшганлар. Шу тариқа халқ илмий ишларни йўлга қўйишда фаол қатнашган. Уларнинг бу ишларда фидокорлик кўрсатишдан бирдан-бир мақсадлари, доимий равишда савоби узилмай, етиб турадиган амалларга етишиш эди. Аллоҳ таоло, албатта, уларни ноумид қилмаган.\nҲозирда китоблари ўқиб турилган уламоларга, албатта, илмларининг савоби етиб турибди. Уларнинг шогирдларининг шогирдлари Аллоҳга: «Устозларимизни мағфират қилгин», деб дуо қилиб турибдилар. Улар қурган мадрасалару қолдирган вақфлари, қўлёзмалари ва бошқа асарлардан ҳосил бўлган савоблар ҳам тинмай етиб турибди.\nМўмин киши вафот этганидан кейин ҳам, агар фарзанди унинг ҳаққига дуо қилса, савоби етиб туради. Бунинг учун эса мўмин-мусулмон киши ўз фарзандини дуо қиладиган тақводор мусулмон қилиб тарбиялаши лозим. Зотан, мўмин ота-онанинг фарзанд кўриш ва уни тарбия қилишдан мақсади ҳам шу. Ота-она «ўлганимдан кейин мени йўқласин, ҳаққимга дуо қилсин», деб фарзанд боқади. диний тарбия беришдан мақсад ҳам шу! Фарзанднинг мўмин-мусулмон, тақводор бўлиши, ота-онасининг ортидан дуо қилиб туриш масъулиятини унутмаслигигина бу мақсадга эриштиради.\n1. Одам боласининг вафотидан сўнг уч амалдан бошқаси кесилади.\n3. Манфаатли илм қолдирган кишининг савоби ўлимидан кейин ҳам узилмай, етиб туради.\nЭнди ушбу ҳадиси шарифнинг ҳикматига бугунги ҳаётимиз воқелиги асосида бир назар солайлик.\nЖорий садақа қилиш кўплаб Ислом диёрларида давом этмоқда. Мусулмонларнинг вақфлари яхши сақланиб келинмоқда. Кўпгина мусулмон давлатларда вақф вазирликлари ишлаб турибди. Вақф мулклар ўз эгалари томонидан васият қилинган мақсадда ишлатилмоқда. Вақфларга нозир бўлган кишилар ўз хизмат ҳақларини вақфга тушадиган фойдадан олиб, вақфни кенгайтириш, яхши сақлашга ҳаракат қилмоқдалар. Асосий маблағ вақфнинг эгаси қўйган шартга мувофиқ ишлатилаётир. Мисол учун, камбағаллар учун, деб бир дўконни вақф қилган бўлса, ўша дўкондан тушган маблағ камбағалларга сарфланади. Бино вақф қилинган бўлса, ўша бинодан камбағалларга жой берилади ёки ижарага одам қўйилиб, тушган маблағ камбағалларга тарқатилади. Мадрасага, деб вақф қилинган бўлса, ўша вақфдан тушган маблағ мадраса фойдасига сарф қилинади. Шундай қилиб, ҳожатманд тоифаларга доимий ёрдам иши юриб туради, бунга биров дахл қила олмайди.\nМанфаатли илм қолдириш масаласи ҳам шунга ўхшаш. Уламолар кўпроқ шогирдлар етиштириб чиқаришлари учун бу ишда бошқа мусулмонларнинг ҳамкорлиги жуда зарур. Кимдир илмий муассасаларни қуриш, уларни жиҳозлаш, сақлаб туриш ишларида қўлидан келган ёрдамини беради. Кимдир устозлар ва талабаларнинг маошига кўмаклашади. Яна бошқалар китобларни чоп қилиш ёки сотиб олиб беришда кўмак беради. Хулоса қилиб айтганда, шу йўлда хизмат қилишни хоҳлаган одам, ортимдан манфаатли илмнинг савоби бориб турсин, деган киши ўз имконига қараб, ҳисса қўшаверади. Ўша қилганига яраша савобини ҳам олади.\nБу савобли иш ҳозирги пайтда ҳам кўпгина Ислом юртларида муваффақиятли равишда давом этмоқда. Албатта, бу ишга ўз ҳиссасини қўшганлар, ҳадиси шарифда зикр қилинганидек, ўлганларидан кейин ҳам кесилмайдиган амал қилган бўладилар. Ўзи вафот этиб, савобли иш қилиш имкони тугаган бўлса ҳам, унинг «номаи аъмоли»га доимий равишда савоб ёзилиб туради. Мана шундай ишларни қилмаганлар эса бундай бахтга сазовор бўла олмайдилар. Мазкур ишга қаршилик қилганлар, унинг йўлига ғов бўлганлар эса икки дунёнинг лаънатига учрайдилар.\nОртидан солиҳ фарзанд қолдириш ҳам жуда эзгу иш. Мусулмон оламида фарзанд ўстиришдан асосий мақсадлардан бири шу эканлигини юқоридаги жумлаларда ҳам айтиб ўтдик. Афсуски, кейинги даврда кишилар ўз ортларидан дуо қиладиган солиҳ фарзанд қолишига эътибор бермай қўйдилар. Исломий тарбия ўз аҳамиятини йўқотди. Натижада кишиларнинг ортидан дуо қиладиган солиҳ фарзанд эмас, лаънат келтирадиган нобакор фарзанд қоладиган бўлди. Ҳозирда калимаи шаҳодатни ҳам айта олмайдиган, дину диёнатдан бехабар, умрида пешонаси сажда кўрмаган, бошқа ибодатларни қилишни хаёлига ҳам келтирмайдиган, дунёдаги ҳамма ёмонликлардан тап тортмайдиган кимсаларни ота-онасининг ҳаққига дуо қиладиган солиҳ фарзанд дея оламизми? Бундай фарзандлар ҳеч қачон ўз ота-оналари ортидан савоб юбора олмайдилар, аксинча, лаънат, қарғиш келтирадилар.\nШунинг учун ҳар бир фарзанд солиҳ бўлмай, ота-онасининг ҳаққига дуо қилмай юрган бўлса, дарҳол ўзини ўнглаб олиши керак. дину диёнатли бўлиб, ибодат қилиб, намозларидан, бошқа ибодат ва яхши амалларидан кейин ота-оналари ҳаққига дуо қила олиш даражасига кўтарилиши лозим. Ана шунда Аллоҳ таоло ҳузурида бандалик бурчини, ота-онаси ҳузурида фарзандлик бурчини адо этган бўлади.\nШу билан бирга, ота-оналар ўз фарзандларига исломий тарбия беришга алоҳида эътибор қаратишлари керак. Ана шундагина ортларидан дуо қилиб турадиган солиҳ фарзанд қолдирадилар. Ана шундагина вафот этгандан кейин ҳам савоби кесилмайдиган амал қолдирган бўладилар. ("Ҳадис ва Ҳаёт" китобидан). Валлоҳу аълам!


«Менга сендай Ватан берди!» - Халқ сўзи\n22:18 12 Октябр 2020 Маданият\nНавбатдаги ижодкор ёш шоира Кумуш АБДУСАЛОМОВА — 1996 йил Тошкент вилояти, Қуйи Чирчиқ тумани, Юлдуз қишлоғида туғилган. Ўзбекистон миллий университети журналистика факультетини тамомлаган (2019). 2015 йил «Куйламасам бўлмайди» номли шеърий тўплами Ўзбекистон Ёзувчилар уюшмаси томонидан 20 минг нусхада чоп этилган. Зомин республика ёш ижодкорлар семинари иштирокчиси. Ҳозирда Алишер Навоий номидаги Тошкент давлат ўзбек тили ва адабиёти университети Олий адабиёт курси тингловчиси. Ўзбекистон Ёзувчилар уюшмаси аъзоси.\nОсмонга ҳам чиқиб олди\nПулларининг кучи билан.\nЕрликларни кўрсатди сўнг\nОёғининг учи билан.\nҚилган барча юмушлари\nҚилинди қўл учи билан.\nЎлгач, яхши инсон эди,\nДедилар тил учи билан...\nВиждон деб бонг уришга\nВиждон эрки виждони\nКетиб бораётган анов кампирнинг\nШунчалар оғирми тўрва халтаси?\nЗўрға нафас олар. Беринг, оғирми?\nДесам, йўқ, болам деб, нега алдади?\nЎзимдан уялдим ростини айтсам.\nВужудим титради бир овоз, сасдан.\nУялмай Худодан ёрдам сўрабман\nБўм-бўш юрагимни кўтаролмасдан.\nКим шон берди, ким жон берди,\nКимлар тақдирга тан берди.\nКим сенга не берса берди,\nМенга сендай Ватан берди!\nХола севса, амма севса,\nСени ҳамма-ҳамма севса,\nМана бундоқ, мана шундоқ –\nМанфаатсиз, бетаъма севса…\nҲақ дил ёзсам, халқчил ёзсам,\nОгоҳ ёзсам, хижил ёзсам,\nМендан рози бўласанми?\nШу халқ учун мақбул ёзсам?\nИлм керак, урфон керак,\nСенга жони қурбон керак,\nОқ керакмас, кўк керакмас,\nМенга Ўзбекистон керак!\nИкки кўзим – чаросимми?\nСени севмоқ маросимми?\nАгар шундоқ бўлса, ҳар кун\nЎтказай шу маросимни!\nМенга не зер-забарларинг?\nБунча ширин, бунча тотлиғ\nСенинг ул хушхабарларинг.\nШу шеъримни эшитсайди,\nШу еримни эшитсайди,\nСенинг ҳар дарбадарларинг…\nЮрак қурғур ҳовлиқмами?\nБахтим сенга боғлиқ мани.\nСен демасам, бир кун келиб\nКечирарми Холиқ мани?\nЗамин – харитадан берди.\nҲар касга биттадан берди.\nКимга нима берса берди,


Тазарру. Томас Манн.\nHome icon Бош саҳифа»Жаҳон адабиёти»Тазарру. Томас Манн.\nГапнинг рости, манови жанобнинг ғалати гапларидан бутунлай довдираб қолгандим, ҳозир ҳам уларни худди ўшандай тарзда такрорлаб беролмасам керак, деб қўрқаман. Негаки ўша оқшом бошқалар ҳам ундан худди менга ўхшаб ғоят мутаассир бўлган эдилар. Бунга балки мутлақо нотаниш одамнинг ғаройиб, ҳайрон қолдирадиган даражадаги самимияти сабаб бўлгандир...\nЎша нотаниш кимсани биринчи марта бундан икки ойча муқаддам Сан Марко майдонида учратгандим. Кенг майдон бўйлаб айланиб юрган одамлар сийрак, мовий осмонга бўй чўзиб турган, заррин нақшлар билан безатилган ҳашаматли, ажойиб бино олдидаги байроқлар денгиз тарафдан эсаётган енгил шабададан ажиб ҳилпирарди; бош дарвоза яқинида бир қизалоқ ҳар томондан унга ёпирилиб келаётган каптарларнинг улкан галасига макка дони сепмоқда эди. Қиёси йўқ нақадар гўзал манзара...\nШунда мен уни учратиб қолдим, ҳозир – ушбу сатрларни ёзаётган пайтимда ҳам уни аниқ-тиниқ кўз ўнгимда тасаввур қилмоқдаман. У ўрта бўйли бўлиб, тез юрар, юрганда ҳам ҳассасини иккала қўллари билан орқада тутганича букчайиб оларди. Бошида қора тусдаги қўпол шляпа, эгнида эса кулранг ёзги палъто, қорамтир йўл-йўл шим кийволган. Негадир мен уни инглиз бўлса керак, деб ўйловдим. Ёши ўттизларда, балки элликка ҳам боргандир. Юзи силлиқ қирилган, бурни бир оз катта, кулранг кўзлари ҳорғин боқар, лабларида ҳамиша қандайдир англаб бўлмайдиган, ғалати табассум ўйнарди. Аҳён-аҳёнда қошларини бир чимириб, ён-верига синовчан назар ташлайди, сўнг яна ўз олдига, ерга қараб олар, ўзига ўзи бир нималар гапирган кўйи бошини сарак-сарак қилганича кулимсираб қўярди. Шу алпозда у майдон бўйлаб уззукун у ёқдан-бу ёққа бориб келарди.\nЎша кундан бошлаб уни энди ҳар куни кузата бошладим. Чунки унинг, хоҳ яхши ҳаво бўлсин, хоҳ ёмон ҳавода бўлсин, тушдан олдинми, тушдан кейинми барибир узлуксиз кунига кенг майдон бўйлаб ўттиз ё эллик маротаба у ёқдан-бу ёққа ёлғиз ўзи ва худди ўшандай ғалати хатти-ҳаракатлар билан одимлаб бориб-келишдан бошқа ҳеч қандай юмуши йўқ ҳисоби эди.\nЮқорида айтганим ўша оқшом аллақандай ҳарбий хор концерт бераётган эди. Камина “Флориан” қаҳвахонасининг майдон узра ўрнатилган мўъжазгина столларидан бири ёнида ўтирардим, концерт тугаб, томошабинлар оқими тарқала бошлагач, нотаниш киши ҳар доимгидек паришонхотир кулимсираганича ёнимдаги бўш ўринлардан бирига келиб ўтирди.\nВақт ўтган сайин теварак-атрофдаги ғала-ғовур ҳам тиниб, ҳадемай барча столлар бўшаб қолди. У ер-бу ерда онда-сонда одамлар кўриниб қолар, энди майдон бўйлаб улуғвор осойишталик ҳукм сурар, осмон юлдузлар билан қопланган, гўзал Сан Марко узра яримта Ой осилиб турарди.\nМен қўшнимга орқа ўгирганимча газета ўқирдим, ниҳоят унга томон ярим ўгирилишга мажбур бўлдим; чунки шу пайтгача ундан бирон сас эшитилмаган, бирон ҳаракат сезилмаган, энди эса у тўсатдан гапира бошлаган эди.\n– Венецияга биринчи марта келишингизми дейман, афандим?—сўради у, французчани бир оз бузиб гапираркан; мен унга инглиз тилида жавоб қайтармоқчи эдим, у кутилмаганда шеваларсиз соф олмон тилида аста, хириллаган, бўғиқ овоз билан, товушини тиниқлаштириш учунми, тез-тез томоқ қириб, йўталганича сўзида давом этди. — Буларнинг ҳаммасини илк бор кўриб тургандирсиз, ҳойнаҳой? Барчаси сиз кутгандекмикан ишқилиб? Балким ундан ҳам зиёдароқдир, эҳтимол? Эҳ! Бу қадар гўзал деб ўйламаган бўлсангиз керак-а? Тўғрими? Сизни бахтиёр деб ҳисоблаб, сизга ҳавас қилишлари учунгина шундай ўйлаётган бўлмасангиз керак? Эҳ!\nУ ўриндиққа бемалол суяниб олди-да, кўзларини тез-тез пирпиратганича менга диққат билан тикилди, унинг ҳозирги юз ифодасида аллақандай мубҳамлик зоҳир эди.\nОрага узоқ сукунат чўкди, ушбу ғалати суҳбатни энди қандай давом эттиришни ҳам билолмасдан ўрнимдан турмоқчи бўлгандим, у шошилиб мен томон энгашиб, сўз қотди:\n– Кўнгил қолиш нима эканлигини биласизми, афандим?– сўради у секин ва қатъий оҳангда, ҳассасига иккала қўллари билан таяниб олиб.\n– Алоҳида, айрим ҳолдаги чакана муваффақиятсизлик, омадсизлик эмас, балки умумий, кенг маънодаги кўнгил қолиш, барча нарсалардан, бутун ҳаётдан кўнгил қолишини айтаяпман? Албатта, буни сиз билмасангиз керак. Аммо бу нарса ёшлигимдан бери мудом таъқиб этиб келади, у мени сўққабош, бебахт ва бир оз ғалати ҳам қилиб қўйган, буни инкор этолмайман. Сиз мени қандай қилиб ҳам тушуна олардингиз, афандим? Лекин сиздан илтимос қилгудек бўлсам, мен учун икки дақиқа вақтингизни ажратиб, гапларимни тинглай оларсиз, деб ўйлайман. Чунки гап очилдими, энди уни айтмасам бўлмас....\nАввало шуни айтишим керакки, камина кичкинагина бир шаҳарчада, пастор1 оиласида туғилиб, ўсганман, унинг покдомон ҳужраларида эскича урфдаги, уламоларгагина хос бўлган жўшқин, таъсирли некбинлик ҳамда яхши ва ёмон, савоб ва гуноҳ ҳақидаги дабдабали панд-насиҳатлардан иборат ўзига хос, ғайриоддий муҳит ҳукм сурарди, камина бундайин баландпарвоз каломларни тинглашга сира-сира тоқат қилолмасдим, чунки менинг назаримда азоб-уқубатларимга айнан улар айбдордек туюлаверарди. Ҳаёт мен учун шунчаки қуруқ сафсатадангина иборат эди, холос. Негаки ушбу сўзлар каминада фавқулодда ва аҳамиятсиз тасаввур-тушунчалар уйғотар, мен эса улардан бошқа ҳеч нимани билмас эдим.\nШу тариқа одамлардан илоҳий эзгулик ва ақл бовар қилмас разолат кутиб яшардим; мен ҳаётда мафтункор гўзаллик ва қабоҳат кутиб яшардим; каминани уларнинг барчасига бўлган, кенг борлиққа, қандай бўлишидан қатъи назар, бўлғуси саргузашт воқеаларга, фавқулодда бахт-омад ҳамда сўз билан таърифлаб бўлмайдиган, кутилмаган даҳшатли изтиробларга бўлган теран, ваҳимали ҳирс ва ҳавас чулғаб олган эди.\nҲаётимдаги илк кўнгил қолиш нечоғли қайғули бўлганлиги ҳамон эсимда, афандим. Эътибор берсангиз, у бирон-бир гўзал орзу-умиднинг қандайдир саробга айланиши билан эмас, балки ҳаётимга илк мусибатнинг кириб келиши билан боғлиқ эди. Ўшанда ёшгина бола эдим, кечаси шовқиндан уйғониб кетдим, уйимизга ўт тушган эди. Оловнинг сирли, маккор тиллари чор-атрофни чулғаб олиб, то хонам эшигигача етиб бораёзган, бутун қават ва зина ҳам аланга ичида қолган эди. Буни энди пайқаганимни биламан, уй билан бирга пастга қуладим ва жонҳолатда “Ёняпти! Ёняпти!” деб қичқира бошладим. Уш бу сўзлар ҳамон қулоқларим остида фавқулодда аниқлик билан жаранглайди, ўшанда, гарчи эс-ҳушим, онгим у қадар бўлмаса ҳам ҳарҳолда қандайдир туйғуни ҳис этганлигим мудом эсимда. Сезишимча, бу ёнғин эди; мана ҳозир ҳам уни аниқ-тиниқ кўз олдимга келтираяпман! Охири нима бўлди дейсизми? Ҳали ҳаммаси эмас...\nЁлғиз Худога маълум, бу ҳазилакам нарса эмасди. Бутун уй батамом ёниб кул бўлган, оиламиз фавқулодда хавф-хатардан бир амаллаб жон сақлаб қолган, ўзим эса, анчагина жойим куйиб, жароҳат олган эдим. Шу ўринда ўшандаги болаларча тасаввурим билан бўлажак воқеа-ҳодисотлардан ўзиб кетиб, туғилиб ўсган уйимнинг ёнғинда кўйиб, кул бўлишини илгаритдан сезган эдим, десам нотўғри бўлур эди. Аммо шунга аминманки, ботинимда аллақандай ноаниқ шуур, ғира-шира, тасаввур яшаган ва қандайдир даҳшатли бир ҳодисани олдиндан англаб, пайқашимга туртки берган эдики, бунга қиёсан борлиқ, воқелик менга ожиз кўриниб кетганди. Ёнғин – умримдаги биринчи мудҳиш воқеа бўлган, бу билан эса ҳаётимдаги ҳайратланарли ва ажойиб орзу-умиддан ҳам кўнглим қолган эди.\nҚўрқманг, сизга барча умидсизликларимни бирма-бир батафсил ҳикоя қилмоқчи эмасман. Мен фақат бир нарсани айтмоқчиман, яъни ҳаётимдаги улкан орзу-умидларимни ўзимнинг бебахт иштиёқ-интилишларим билан, қолаверса, минглаб китоблардаги: шоирларнинг асарларидаги қуруқ сафсаталар билан бир умрга аллалаб келган эканман. Эҳ, шу десангиз мен уларни ана ўша шоир деганларни ёмон кўриб қолдим денг, уларга қолса, ўзларининг баландпарвоз сўзлари билан тўрт томонга жар солишса, иложи бўлса, ана ўша сўзларини Везувий узра қад кўтарган ирвит дарахти билан ёнма-ён ва ҳатто само гумбазига ҳам муҳрлаб қўйишса – ҳар қандай дабдабали сўзнинг аслида ёлғон-яшиқ ёҳуд киноя-пичингдан иборат эканлигини ҳис этмаслигим мумкинми, ахир!\nЭҳ, завқ-шавққа тўла ўша шоирларнинг нағмасини қаранг, нимаймиш, гўё тилимиз камбағал эмиш, э йўқ, уларнинг ўзлари камбағал, афандим! Фикри ожизимча, ҳаётдаги муҳтожлик ва етишмовчилик билан солиштирганда, аслида тилимиз бой, ниҳоятда бой. Азоб-изтиробларга келсак, улрнинг ҳам ўз сарҳадлари бор: ожизликнинг жисмоний, калтафаҳмликнинг эса руҳий – бахт-омад бобида ҳам худди шундай! Инсоннинг ўз фикрини баён қилиш эҳтиёжи сабаб товушлар дунёга келган, улар воситасида ана ўша сарҳадлар оша ёлғонлар амалга ошириб келинган.\nНима, бунга мен айбдорми? Ё бўлмасам, ўзи умуман йўқ ҳодисалар ҳақида тасаввур уйғотаётган маълум сўзлар таъсиротидан фақатгина менинг эсим оғиб қолаётганмикин?...\nМен ўзимнинг улкан тасаввур-тушунчаларимга мос келадиган саргузаштлар сари ана шундай иштиёқ-ла тўлиб-тошган катта ҳаётга қадам қўйдим. Худо шоҳид, афсуски бу нарса менга насиб этмаган экан! Камина дунёнинг кўкларга кўтариб мақталган жойларини ҳам бориб кўрдим, инсоният энг дабдабали сўзлар билан айланиб-ўргиладиган санъат асарларидан баҳраманд бўлиш учун узоқ вақт дарбадар кездим; уларга юзма-юз турарканман, ўзимга ўзим шундай дедим: нақадар гўзал, бироқ: бундан-да гўзалроқ нарсалар йўқмикин? Бори шумикин, холос?\nМен ҳақиқат, воқелик деган гапларни тушунолмайман; бу билан ҳамма гапни айтиб бўлдим, чоғи. Қачонлардир, эсимда йўқ, дунёнинг қай бир гўшасида, тоғ устида, чуқур, торгина дара тепасида турардим. Қоя деворлари яланғоч ва тик эди, ҳув пастда эса тошдан-тошга урилиб, пишқириб оқаётган сувнинг шовуллаши эшитиларди. Пастга қараб туриб, ўзимча ўйладим: ҳозир қулаб тушсам нима бўлади? Ўз-ўзимга жавобим ҳам тайёр эди: мабода шу ҳодиса рўй бергудек бўлса, йиқилаётиб ўз-ўзимга шундай деган бўлардим: Ниҳоят, пастга қулаяпсан, билсанг, мана шу ҳақиқат! Хўш, ҳақиқат деганлари нима ўзи?\nКўрган-кечирганларим бир оз ҳангома қилишга етади, десам ишонасизми? Бундан кўп йиллар муқаддам бир қизни севардим, ул шундай гўзал бир хилқат эдики, уни жон деб ўз ҳимоямга олган бўлардим; бироқ у мени севмасди, бунинг ҳеч бир ажабланарли жойи йўқ, мен бўлмасам, бошқаси... Бироқ мен учун бундан-да ғамгинроқ кўргилик бўлиши мумкинмиди? Лаззат ўрнига аччиқ мусибат келтирган ушбу воқеадан ҳам кўра оғирроқ азоб бормиди менга? Шундан сўнг неча-неча тунларни мижжа қоқмай бедор ўтказдим, алалхусус, ҳамма нарсадан ҳам кўра мени бир ўй мудом қийнарди: зўр мусибат деганлари мана шу! Ниҳоят уни бошдан кечираяпман! Хўш, мусибат дегани нима ўзи?...\nЭнди сизга ҳаётимдаги бахт ва омад ҳақида гапириб беришим шартмикин? Инчунин, бошимга бахт-омад қуши қўнган пайтлар ҳам бўлган, лекин бахт-омаддан ҳам кўнглим қолган... Ҳожати йўқ; чунки мен сизга айтмоқчи бўлган мисоллар кўнглимни қолдирган, ҳафсаламни пир қилган, умидсизлик олиб келган ўша ҳаётнинг ўртамиёна, зерикарли, бемаъни бўлганини сизга барибир тушунтириб беролмайди.\nЯрим маъбуд дея мақталган Инсон – ким ўзи у? –деб ёзган эди ёш Вертер бир замонлар. Нима, ўзига ниҳоятда керак бўлиб турган кучлардан ҳам маҳрумми у? Модомики, қувончдан энтиккан ё изтиробга чўмган экан, уни буларнинг ҳеч қай бири тўхтатиб қололмайди, бепоён чексизлик қаърига йўқ бўлишга талпингани учун ҳам унинг хира, туссиз онги қайтиб келади.\nДенгизни илк бор кўрган кунимни тез-тез эслаб тураман. Денгиз улкан, бепоён. Уни соҳилдан туриб кузатарканман ўзимни озод, эркин ҳис этардим: чунки унинг адоғида уфқ ястаниб ётарди. Нега энди айнан уфқ? Ахир мен ҳаётдан чексизлик кутган эдим-ку... Балки, менинг назаримдаги уфқ бошқа бировларникига қараганда торроқдир? Камина ҳақиқат, воқелик деган нарсаларни тушуна олмаслигимни айтиб ўтган эдим – балки ақлим ошиб-тошиб кетаётгани учун шундайдир? Ёки тушуниб улгурмаёганмикинман? Эҳтимол, хулоса қилишга шошаётгандирман, ким билади? Ё бахт-омад ва дард-изтиробнинг фақат энг қуйи даражаларинигина, энг нозик ҳолатларинигина билармиканман?\nБундай деб ўйламайман; одамларга ҳам ишонолмайман, ҳаёт билан юзма-юз туриб, шоирларнинг баландпарвоз сўзларига қўшиладиган озчилик кишиларгагина ишонаман, холос – ахир бу қўрқоқлик ва алдовнинг ўзгинаси-ку! Ҳа, айтгандай, эътибор берганмисиз, афандим, яна шундай бир тоифа одамлар ҳам борки, улар шунақанги мақтанчоқ ва бошқаларнинг чуқур ҳурмат-эҳтиромига зимдан ҳавас қилишларига шу қадар ўч бўлишадики, ўзларини энг зўр бахт-омадга эришган қилиб кўрсатадилар-у, бироқ кўрган-кечирган азоб-изтироблари ҳақида лом-мим демайдилар?...\nҚоронғи ҳам тушиб қолди, энди гапларимниям унчалик эшитгингиз келмаётгандир; шунинг учун, сўзни мухтасар қилиб, бир нарсага иқрор бўлмоқчиман, яъни мен ҳам бир пайтлар ўзимни ўзимга ва бошқаларга бахтиёр қилиб кўрсатмоқ учун... ана шунақанги одамларга қўшилиб... ёлғон сўзлашга уринганим рост. Бироқ анча йил бўлди, шуҳратпарастлигим барҳам топиб, ундан қутулганман, ана шундан буён камина ёлғиз, бебахт ва бир оз ғалати ҳам бўлиб қолганман, буни инкор этмайман.\nЭнди эса, тунлари юлдуз тўла осмонни кузатиб, хаёл суриш севимли машғулотимга айланган; чунки бу дунёга, бу ҳаётга қўл силтаб, ундан воз кечиб қўяқолишнинг энг яхши йўли ҳам шу эмасми, ахир? Шу билан бирга ўзимнинг улуғвор тасаввур-тушунчаларимни зиғирча бўлса-да, ҳамон асраб қолиш ҳақида, уларгагина хос бўлган ҳақиқатни умидсизликни ҳеч қандай бир азоб-уқубатсиз намоён қила оладиган озод, эркин ҳаёт ҳақида, ҳеч қандай уфққа эга бўлмаган умр ҳақида орзу қилаётганимни кечиримли ҳол деб ўйлайман, шундай эмасми?...\nКамина мудом шу ҳақда орзу қилиб, ўлимни кутиб яшамоқдаман.\nЭҳ, мен уни, ўлимни, ана шу охирги кўнгил қолишни ҳам ҳозирданоқ шундай бир аниқ тасаввур қиламанки!... Шуми ўлим дегани ҳали? Сўнгги дамда ўз-ўзимга шундай дейишим турган гап: мана, ниҳоят, унга ҳам етиб келдим! Хўш, ўлим дегани нима ўзи?...


“Жиззах Аккумулятор” ОАЖда БПТ аъзолари сони кўпайди | O'zLiDeP\n“Жиззах Аккумулятор” ОАЖда БПТ аъзолари сони кўпайди\nO‘zLiDeP Жиззах шаҳар Кенгаши ташаббуси билан партия шаҳар Кенгаши ходимлари ва БПТ раислари учун “ЖиззахАккумулятор” ОАЖга саёҳат уюштирилди.\nДастлаб иштирокчилар корхона фаолияти, ишлаб чиқариш жараёни ва ишчи-ходимлар учун яратилган шароитлар билан танишди. Ишчилар учун яратилган замонавий спорт зали, футбол майдони ҳамда ошхоналар меҳмонларда катта таассурот қолдирди.\n“Ишлаб чиқариш, қўрғошинни қайта эритиш, пластина цехи, материалларни йиғиш цехлари фаолияти билан яқиндан танишар эканмиз, сўнгги йилларда заводда жадал ишлар амалга оширилганига гувоҳ бўлдик”, – дейди O‘zLiDeP Жиззах шаҳар Кенгаши аппарат раҳбари Мухаббат Адилова.\nПартия вакилларининг ташрифидан сўнг “ЖиззахАккумулятор” ОАЖда фаолият юритаётган БПТ аъзолари сони янада ортди.\nМаълумот учун, Ўрта Осиёда ягона ҳисобланган “ЖиззахАккумулятор” ОАЖ 2010 йилда ташкил топган. Ҳозирда бу ерда 539 ишчи-ходим, 42 нафар идора ходимлари меҳнат қилмоқда.


Эгизак Каримовлар Польша ва Грециядаги турнирга жўнаб кетишди / Olamsport.com\nЭгизак Каримовлар Польша ва Грециядаги турнирга жўнаб кетишди\nТеглар : Эркин курашКаримов\nРеспублика олимпия захиралари коллежининг спорт курашлари бўлимида таҳсил олаётган ёш эркин курашчиларимиз - Амирхон ва Ҳожихон Каримовлар Польша ва Грецияда ўтказиладиган халқаро турнирда иштирок этади.\nЁш курашчиларимиз ҳам мураббий, ҳам оталари Камолиддин Каримов бошчилигида Польша давлатига жўнаб кетишди. Ушбу халқаро турнирда мезбонлардан ташқари Германия, Словакия, Россия, Молдова, Украина ва Болгариядан ёш курашчилар иштирок этади.\nПольшадаги турнир якунланиши билан, яъни 17 ноябрь куни улар Грецияга йўл олишади. Олимпиаданинг тарихий ватанида ҳам, аниқроғи Крит оролида ўсмирлар ўртасида халқаро турнир ўтказилади. Эгизак Каримовлар хорижда анча таниқли ҳисобланишади.


Ўзбекистондаги таъмирталаб мактаблардан бири.Тошкент вилоят, Оҳангарон тумани.\nХалқ таълими вазири ўринбосари Отабек Назиров Kun.uz билан суҳбатда халқ таълими соҳасидаги муаммолар ҳақида гапирди.\nСайтга кўра, вазир ўринбосари айни пайтда давлат бюждетидан халқ таълими соҳасига сарфланаётган пуллар барча мактаблардаги шароитларни бир йилда ҳал қилиш учун етарли эмаслигини айтиб, балки бу маблағ билан 10 йилда ҳам тизимни ислоҳ қилиб бўлмаслигини маълум қилган.\n“Халқ таълимига қанча пул ажратилган тақдирда ҳам, бу етарли бўлмайди. Давлат дастури бўйича манзилли рўйхат асосида мактабларни ўрганиб чиққанимизда, таъмир ва жиҳозлаш учун 4,5 триллион сўм зарур эканини маълум бўлди. Бу 1600дан ортиқ мактаб эҳтиёжларига сарф этилади. Умумий ҳисобда 10 мингга яқин мактаб фаолият кўрсатиб турибди, демак унинг 16 фоизини яхшилаш учун шунча маблағ талаб этиляпти.\nДавлат бюджетидан ажратилган пул эса 900 миллиард сўм атрофида, яъни кутилган маблағнинг 1/4 қисми тақдим этилган. Энди, пулни қандай тақсимлаш керак? Оғир шароитда фаолият олиб бораётган, авариявий ҳолатда ишлаётган, ўқувчилар сони ўз қувватидан ортиб кетган мактабларга маблағлар сарфланиши назарда тутилган», - деган Халқ таълими вазири ўринбосари Отабек Назиров.


olmazor.poytaxt.uz Olmazor.Poytaxt.Uz - Қидирув-Қутқарув Гуруҳи Воқеа Жойига Бориб, Хонадон Ичидаги Илонни Ушлаб Олиб Чиқди\nҚидирув-қутқарув гуруҳи воқеа жойига бориб, хонадон ичидаги илонни ушлаб олиб чиқди - Бўлимга қайтиш\nХусусан, бошқарма томонидан амалга оширилаётган ишлар олиб борилаётган профилактик тадбирлар натижасида кўп қаватли уй жойларни қурилишида ишлаётган ҳодим ва ишчиларни жабрланишини олди олинмоқда.\nҚутқарув хизматига мурожаатлар асосан хонадон эшикларининг қулфланиб қолиши ва уй ичида қолган ёш болалар ёки электр ва газ ускуналарининг ёниқ қолиши, автоҳалокатлар оқибатида автоуловда қолиб кетган хайдовчи ва йўловчиларнинг қутқариб қолиниши каби ҳавфларни бартараф этиш билан боғлиқ. Шунингдек Қутқарув хизмати бошқармасининг тезкор навбатчилик қисмига, Тошкент шаҳар аҳолиси ва меҳмонлари томонидан 2018 йилнинг 26 май кунидан 1 июнь кунига қадар, жами 1282та қўнғироқ келиб тушган ва уларнинг барчаси ижобий ҳал этилган.\nМисол тариқасида 2018 йил 27 май куни соат 20-30 да Қутқарув хизмати бошқарма-сининг тезкор навбатчилик қисмига Мирзо Улуғбек тумани, Мустақиллик-кўчаси, 81-уй, 97-хонадон манзилидан Абдуллаева Н. томонидан хонадон эшиги қулфланиб, уй ичида ёш бола қолганлиги тўғрисида хабар келиб тушган. Қидирув-қутқарув гуруҳи воқеа жойига бориб, амалий ёрдам берилган. 2018 йил 28 май куни соат 13-30 да Қутқарув хизмати бошқарма-сининг тезкор навбатчилик қисмига Юнусобод тумани, 8-мавзе, 19-уй, 2-хонадон манзилидан фуқаро Таринова Л. томонидан хонадон эгаси кекса киши уй ичида қамалиб қолганлиги тўғрисида хабар келиб тушган. Қидирув-қутқарув гуруҳи воқеа жойига бориб, асбоб-ускуналар билан хонадон эшиги очиб берилган.\n2018 йил 30 май куни соат 10-46 да Қутқарув хизмати бошқарма-сининг тезкор навбатчилик қисмига Олмазор тумани, Ғалаба кўчаси, 15-хонадон манзилидан фуқаро Ҳабибуллаев Ш. томонидан хонадон ичига илон кириб қолганлиги тўғрисида хабар келиб тушган. Қидирув-қутқарув гуруҳи воқеа жойига бориб, асбоб-ускуналар билан хонадон ичидаги илонни ушлаб олиб чиқилди.\nЭслатиб ўтамиз Қутқарув хизмати бошқармасига ёрдам сўраб мурожаат этиш учун 207-10-50 телефон рақамига қўнғироқ қилишингиз мумкин.\nСайтда фойдаланувчилар сони: 25


Мустақиллик шарофати билан юртимиз ёшлари турли халқаро спорт мусобақаларида иштирок этиб, истеъдод ва маҳорат бобида ҳеч кимдан кам эмасликларини исботлашмоқда.\nЎтган йилда ҳам ана шундай қувончли воқеаларга кўп бора гувоҳ бўлдик. Бир мисол: 2014 йилнинг декабрь ойида Нукус шаҳар 4-сонли болалар ва ўсмирлар спорт мактаби тарбияланувчиси Имамаддин Исмаилов ҳамда ҳудуддаги 23-умумтаълим мактаби ўқувчиси Ихлос Оринбаев 2000 — 2007 йилларда туғилган болалар ўртасида спорт гимнастикаси бўйича ташкил этилган халқаро турнирда қатнашди. Уларнинг қобилиятини хорижлик мутахассислар юқори баҳолади — Имамаддин олтин, Ихлос эса бронза медалини қўлга киритди.\nЭнди ўйлаб кўринг. Мустақилликка эришмасимиздан аввал ҳали мактабда ўқиб юрган бола ёки қизнинг олис давлатлардаги нуфузли турнирларда иштирок этиши тасаввуримизга сиғармиди?! Очиғи, буни хаёлимизга ҳам келтира олмасдик. Чунки ўша даврлардаги шарт-шароит бунга имкон бермасди. Истиқлол шарофати билан, Президентимизнинг оқилона сиёсати туфайли мамлакатимизда спорт, хусусан, болалар спортини ривожлантиришга давлат сиёсати даражасида эътибор қаратилиб, шаҳару қишлоқларимизда бир хил — бугунги замон талабларига мос спорт инфратузилмаси яратишга киришилди. 2002 йилда Ўзбекистон Болалар спортини ривожлантириш жамғармасининг ташкил этилгани бу борадаги эзгу саъй-ҳаракатлар изчиллигини таъминлашда муҳим омил бўлиб хизмат қилаётир. Яъни ҳар йили ушбу жамғарма маблағлари ҳисобидан жойларда янгидан-янги спорт объектлари барпо қилиниб, фарзандларимиз ихтиёрига берилаяпти. Аниқ мақсадга йўналтирилган мана шундай чора-тадбирлар натижасида униб-ўсиб келаётган ёшларимиз ўз ҳаёти ва келажагини спорт билан боғламоқда.\n— Ўзбекистон Болалар спортини ривожлантириш жамғармаси фаолият бошлаганидан буён Оролбўйида 129 та спорт иншооти ҳамда 18 та болалар мусиқа ва санъат мактаби бунёд этилиб, фойдаланишга топширилди, — дейди мазкур жамғарманинг Қорақалпоғистон Республикаси филиали директори Адилбай Еримбетов. — Жумладан, биргина ўтган йилнинг ўзида 13 миллиард 770 миллион сўм эвазига битта болалар спорт мажмуаси, учта мусиқа ва санъат мактаби, бешта спорт зали қурилди. 2 та болалар ва ўсмирлар спорт мактаби капитал реконструкция қилинди. Улардаги имкониятлар бугунги замон талабларига тўла мос.\nМинтақада қизлар спортини ривожлантиришга ҳам алоҳида эътибор қаратилаяпти. Хусусан, энг олис овулларда ҳам бадиий гимнастика тўгараклари ташкил этилган бўлиб, бугунги кунда икки мингдан ортиқ қиз шу спорт тури билан мунтазам шуғулланаётир.\nМухтасар айтганда, юртимизда ёшларнинг спортга бўлган иштиёқ ва қизиқишини қўллаб-қувватлаш учун барча имконият мавжуд. Бу уларнинг келажакда юксак марраларни эгаллаши учун пухта замин бўлиб хизмат қилади.\nМазкур рукндаги бошқа мақолалар: « Замонавий спорт мажмуалари ёш авлоднинг ҳар томонлама соғлом бўлиб вояга етишига хизмат қилади\tҒолиблар аниқланди »


Умавийлар ёки бану Умайя – 661 йил Муовия розияллоҳу анаҳу тарафидан асос солинган халифалар сулоласи. Умавийларнинг Суфёний ва Марвонийлари VIII аср ўрталаригача пойтахти Дамашқда бўлган Араб халифалигида ҳукмрон бўлган. 750 йил Абу Муслим қўзғолонидан сўнг уларнинг сулоласи қулаган ва ўрнига Аббосийлар келган. Умавий сулоласидагиларнинг ҳаммаси йўқ қилинган, илло халиф Ҳишом ибн Абдураҳмоннинг невараси омон қолган ва Андалусда Қордоба халифалигини барпо…\nНуҳ алайҳиссаломни қавмига, Аллоҳнинг динига эргашинглар, дея бот-бот насиҳат қилгани, уларни Аллоҳнинг азобидан қайта-қайта огоҳлантиргани ҳолда, улар Нуҳ алайҳиссаломни ёлғончига чиқариб, зулмларида давом этдилар.\nОд қавми тарихи ҳақида ўйлар\nҲуд алайҳиссалом қавми Яман ва Уммон ўртасидаги Аҳқоф деган жойда яшаган. Улар Нуҳ алайҳиссаломдан кейин яшаб, Нуҳ тўфонидан сўнг тўғри йўлдан озиб кетган қавмларнинг бири бўлади. Ҳуд алайҳиссалом қавми ҳақида Қуръони каримнинг “Аъроф” ва “Ҳуд” сураларида батафсил зикр қилинган. Уларнинг қиссаси “Мўминун” сурасида ҳам пайғамбари ва қавмиларининг номи зикр этилмасдан баён қилинган.\n“Фил” сурасидаги воқеаларга ким гувоҳ бўлган?\nПайғамбаримиз Муҳаммад соллоллоҳу алайҳи васалламнинг замондошларидан Фил сурасида баён қилинган воқеа ҳодисаларга гувоҳ бўлганлари борми?


Икромова Шоҳида Азимовна, Андижон вилояти\nTaklif 2020-11-27 22:48:16\nЭлектрон судлов тизимининг салбий жиҳатларидан бири сифатида шуни айтиш мумкинки, у аҳолининг ҳамма қатламлари учун бир хил имконият бера олмайди. Жумладан, катта ёшдагиларнинг аксарияти интернет ва компьютердан фойдалана олмайдилар. Қолаверса, қишлоқ жойларда интернетнинг ўзи йўқ эканлиги, тизимдан ёмон мақсадларда фойдаланишга уринишлар бўлиши эҳтимоли борлиги, судялар ва ҳатто суд тизими ходимларида электрон ҳужжатларни ўзгартириш имкони қолиб кетиши каби ҳолатлардан ҳам кўз юмид бўлмайди.\nАлимов Азизбек, Андижон вилояти\nTaklif 2020-11-27 22:47:52\nЎзбекистон Республикаси Олий суди Президумининг 2014 йил 9 январдаги қарори билан умумий юрисдикция судларида иштирок этиш қоидалари тасдиқланган ва бу қоидаларда адвокат категорияси йўқ. Бу шуни англатадики, мен эртага фуқаролик паспортим билан судга ажрашиш учун борсам ҳам иштирокчиман, ажрашиш борасида юридик хизмат кўрсатиш учун адвокатлик гувоҳномам билан борсам ҳам, барибир, яна иштирокчиман. Жуда қизиқ ҳолат. Биз қонунчиликка бу борада ўзгартириш киритиш ҳақида таклифлар бергандик, аммо бизни, шунчаки, эшитишмади.\nАбдужабборов Нозимжон Юлдашевич, Андижон вилояти\nTaklif 2020-11-27 22:47:26\nКўпинча ҳуқуқ-тартибот органлари адвокатга худди хизматкордек муносабатда бўлади ва бу адвокат касбининг обрўйига салбий таъсир кўрсатиб келмоқда. Жумладан, ўз устида ишлайдиган адвокатларнинг турли инстанцияларга мурожаатлари кўпинча шунчаки рад этилади. Бу масала қандайдир меъёрий ҳужжатда акс этмас экан, катта эҳтимолга кўра, биз вазиятни ўзгартира олмаймиз, ҳатто адвокат сўровининг ўзига жавоб берилиши борасида ҳам. Энг ёмони, янги қабул қилинган ҳужжатларда ҳам бу борада бўшлиқлар ўтиб кетмоқда. Жумладан, Маъмурий суд ишларини юритиш тўғрисидаги Кодексда адвокат ва суд вакили ишда иштирок этадиган шахслар рўйхатига ҳам, судловни амалга оширувчи шахслар рўйхатига ҳам киритилмаган. Бундай ҳолат эртага суд жараёнида томонлар ўртасида низолар келтириб чиқаради. Хусусан, у яна кимларгадир ғараз мақсадда фойдаланишлари учун қўл келади. Бу тарзда адвокатни оддий ҳуқуқлардан маҳрум қилган ҳолда яна қандай қилиб унинг ролини ошириш ва малакали ҳимояга эришиш ҳақида гапиришимиз мумкин?\nАбдуллаев Абдушукур Ҳамидович, Андижон вилояти\nTaklif 2020-11-27 22:46:48\nМамлакатдаги ОАВга ахлоқ доирасидан чиқадиган материалларни чоп этишни тақиқлаш ҳақидаги бандларни киритишни таклифини бермоқчиман.\nРасулов Фарҳод Анвар ўғли, Андижон вилояти\nTaklif 2020-11-27 22:46:15\nБарча юқори лавозимга тайинланадиган шахслар халқ томонидан тасдиқдан механизмини йўлга қўйиш керак ва дастурда ўз аксини топиши лозим. Ана шунда биз коррупцияни минимал даражага туширамиз ва мансабдор шахслар янада масъулиятли бўлишади\nТешабоев Наврўзбек Қобилжон ўғли, Андижон вилояти\nTaklif 2020-11-27 22:45:47\nБиз таълимни, хусусан санъат соҳасидаги таълимни ҳам ислоҳ қилишимиз керак. Менинг таклифим, продюсерлик факултети очишимиз керак. Маркетинг деган факултет очишимиз керак. Шунда ўзбекистонда олинган киноларни мана шу йўл билан дунёга олиб чиқиш имконияти яратилади.\nTaklif 2020-11-27 22:38:10\nSektorlar faoliyatidan voz kechish, temir, ayollar va yoshlar daftarini amaliyotdan chiqarib tawlaw, Mamlakatimizda kambag'al oila yo'q, chunki ochdan qolgan oila mavjud emas, odamlar faqat boqimandachilikka o'rganib qolmoqda. O'zlari yashash uchun kurashish kerak\nTaklif 2020-11-27 22:34:21\nSektorlar faoliyatidan voz kechish, har bir idora va tashkilot faqat o'zining funksional faoliyatini amalga oshirsin.\nTaklif 2020-11-27 21:32:27\n1. Коррупцияга йул очиб бериши мумкин булган барча хукумат ва идоралар томонидан кабул килинган ва килинаётган карор ва буйрукларни куриб чикиб, бекор килиш керак. Мисол учун, чет элда ишлаб чикарилган автомобилларни газ ускунаси билан жихозлаш учун Республика ГАИ сидан рухсат олиш кераклиги, бу оддий куринишдаги коррупцион схема. 2. Фукоролар узлари учун керакли хужжатларни давлат идораларидан олиш жараёнларини инсон омилидан холи килиш учун, зудлик билан узилишларсиз ишлайдиган онлайн платформаларни яратиш керак. Мисол учун, давлат архивларидан иш хаки тугрисидаги маълумотномаларни олишда ва х.к. 3.Хайдовчилик гувохномаларини 16 ёшдан бериш тугрисидаги таклифларни рад килиш керак, чунки бу потенциал йул харакати коидаларини бузиб, инсонлар хаётига хавф солувчи гудаклар кулига курол бериш билан тенг.\nTaklif 2020-11-27 21:23:09\nДавлат ва жамият курилиш тизимини такомиллаштириш менинг илтимос ва таклифим шундан иборатки, хар битта сохада уз мутахассис кадрлар хок хоким уринбосорлари хок идора рахбарлари булсин соха эгалари ишласа яхши буларди.\nТурдиқулов Дилшодбек Бахромжонович, Андижон вилояти\nTaklif 2020-11-27 19:24:57\nЧекка қишлоқларни юқори интернет тизими билан таъминланишини қайтадан давлат дастурига киритиш зарур. 2020 йилда давлат дастурига киритилган қишлоқлар ҳамон интернет воситасисиз қолмоқда ва касб ҳунар техникумларини юқори сифатли интернет тармоғига улаш керак.\nЗайноббуддинов Сардор Маликжон ўғли, Андижон вилояти\nTaklif 2020-11-27 19:24:28\nСтатистика соҳасида зудлик билан эсти тизимдан чиқиб статистика сифатни бошқариш дастури (DatCam) ва бизнес-жараёнларни бошқаришнинг халқаро моделларини (GAMSO ва GSBPM моделлари) амалиётга кенг жорий қилиш зарур. Натижада, мамлакатимиз ҳақидаги статистик маълумотларнинг ишончлилиги ва шаффофлиги даражаси янада ортади.\nТургунов Вохобжон, Андижон вилояти\nTaklif 2020-11-27 19:24:04\nСўғурталаш тизимини такомиллаштириш таклифини бераман. Мамлакатимизда суғурта тўловларининг камлиги учта асосий сабаб билан асослантирилади. Биринчидан, компаниялар ўртасида рақобат муҳити йўқ. Иккинчидан, тарифлар ҳамон юқори. Учинчидан эса, кўрилган зарарни қоплаб бермаслик ҳолати ҳамон юқорилигича қолмоқда. Зарарни қопламасликнинг сабаби, ҳар бир суғурта ташкилоти шартномани ўзига мослаштириб тузиб олади ва мижозларнинг манфаатлари иккинчи даражали бўлиб қолган.\nСафаров Имом Комилович, Андижон вилояти\nTaklif 2020-11-27 19:23:39\nЎзбекистонда таълим сифатини тубдан радикал даражада кўтариш. Миллий иқтисодиётда катта ресурслар сарфи ва халқимизнинг машаққатли меҳнати эвазига яратилган товар ва хизматлпрнинг жаҳон бозорида рақобатбардош бўлиши учун улар, биринчидан, сифати юқори, иккинчидан эса, нархи арзон бўлиши керак (Хитой тажрибаси). Сифати юқори, лекин нархи арзон рақобатбардош маҳсулотни фақат сифатли меҳнат билан яратиш мумкин. Сифатсиз меҳнат билан рақобатбардош маҳсулот ишлаб чиқариш тўғрисида ўйлаш – булутсиз мусаффо осмондан ёмғир ёғишига умидвор бўлишдек маъносиз.\nНазиров Шохмурод Жўрабек ўғли, Андижон вилояти\nTaklif 2020-11-27 19:23:13\nБарча туманларда дастлаб 1 та, кейинчалик 2-3 тагача қишлоқ хўжалиги соҳасида йирик-йирик давлат хўжаликларини ташкил этиш. Яқинда сайтда эълон қилинган Kun.uz мухбирларининг интервьюсида иштирок этган йигит ақалли 0,5 га ер майдони бўлса, Ўзбекистонга қайтишга тайёр эканлигини, ҳаттоки ерга нима экиб, қандай даромад олишни ҳам яхши билишини маълум қилган. Лекин ерни бундай тақсимлаб бериш ер ресурсларидан унумли фойдаланиш тамойилларига мос келмайди. Бироқ мингта, икки мингта эҳтиёжмандларга ажратиладиган ер майдонларини бирлаштириб, 500 га ёки 1000 га ер майдонида йирик хўжалик ташкил этилиб, барча ерга талабгорларни ерда ишлашга жалб этилса, унда кўлам самараси эвазига катта даромад олиш мумкин. Бундай йирик хўжаликларни ташкил этиш дастлаб камбағалликка қарши кураш учун назарда тутилган давлат ресурсларини жалб этиш ҳисобидан амалга оширилиши мумкин. Бундан ташқари, хўжалик инвестицион фаолиятига юридик ва жисмоний шахсларнинг маблағларини жалб этишни рағбатлантирувчи ва ундан банк фоиз ставкаларидан юқори даромад олишни таъминловчи самарали механизмлар тизими яратилиши ва амалиётга жорий этилмоғи лозим\nСамадов Обид Тешабоевич, Андижон вилояти\nTaklif 2020-11-27 19:22:03\n“Иш ҳақи минимуми” ва “Яшаш минимуми” тўғрисида қонунларни қабул қилиш ва амалиётга жорий этиш. Ушбу чора мамлакатда яратилган ва бозор субъектлари орасида тақсимланиши лоим бўлган миллий даромадда ёлланма ишчиларнинг улушини адолат юзасидан оқилона даражада кўтариш орқали нафақат меҳнат миграциясини хоҳиш қилувчилар сонини қисқартириш, балки мамлакатда бошланган камбағалликка қарши кураш стратегиясини амалга оширишнинг ҳам муҳим воситаларидан бири ҳисобланади.